5 Album Muzik Paling Laris Jualannya di Malaysia

Format album ketika ini sudah tidak lagi popular seperti dahulu dan kebanyakan artis kini lebih gemar melancarkan lagu dalam bentuk single, atas permintaan masyarakat yang beralih citarasa.

Walaupun begitu, mendengar muzik dalam bentuk album sebenarnya memberikan impak kepada pendengar yang lebih tinggi kerana penghayatan sebenar sesebuah karya, bukannya hanya terletak pada satu atau dua lagu hits, tetapi sebenarnya direfleksi melalui karyanya secara keseluruhan.

Masihkah relevan jualan muzik berbentuk album di negara kita atau kita akan terus mengekalkan konsep serupa atas desakan kos dan masa? Berikut adalah 5 album paling laris jualannya di Malaysia semasa zaman kemuncak kaset dan CD, satu masa dulu.

Album pertama Siti Nurhaliza dengan lagu hit "Aku Cinta Padamu" ini meletup lalu memulakan karier panjang Siti Nurhaliza sebagai ikon muzik tanah air. Terjual sebanyak 350 ribu unit, melayakkan album tersebut memenangi 6 anugerah platinum yang seterusnya menjadikan ramai lelaki tergila-gila nak memetik Siti Nurhaliza sebagai isteri.

Malaysia pernah mengalami demam dangdut dan gabungan 3 artis dangdut iaitu Amelina, Iwan dan Sheeda menerusi album Dang Dang Dut menunjukkan irama dangdut sedang berada dikemuncaknya. Terjual sebanyak lebih 350 ribu unit, jumlah pencapaian tersebut yang dicapai dalam irama muzik yang agak niche membuatkan pencapaian tersebut merupakan sesuatu yang tak mudah disangkal.

Saari Amri merupakan komposer yang merajai industri muzik menerusi lagu-lagunya yang disampaikan oleh kumpulan Ukays. Dengan lagu hits Di Sana Menanti Di Sini Menunggu yang menjadi runut bunyi jejaka-jejaka yang menghadapi dilema cinta, tak hairanlah album ini mencatat jualan 350 ribu unit dan meletakkan Ukays sebagai kumpulan rock nombor 1 Malaysia.

Mendengar semula album ini secara sepenuhnya, barulah kita menyedari berapa banyak lagu dalam album ini yang masih kekal segar sehingga sekarang. Lagu terbaik dalam album ini sukar nak dikatakan yang mana, berkat sentuhan gabungan komposer Malaysia dan Kyoji Yamamoto dari Jepun yang cukup menjadi. Terjual lebih 360 ribu membuktikan Ella kekal sebagai ratu rock Malaysia.

Saya masih ingat satu artikel dalam suratkhabar menceritakan tentang sepasang anak beranak berbangsa Cina bukan Islam yang ke kedai kaset untuk membeli kaset kumpulan Raihan ini. Kisah ini diceritakan semula oleh tauke kedai kaset tersebut.

Apabila ditanya kenapa nak beli kaset nasyid, wanita Cina itu menjawab yang selepas hari-hari mendengar lagu-lagu kumpulan Raihan yang popular dalam album itu (ada banyak) dia rasa tertarik nak mendengarnya setiap hari. Terjual lebih 800 ribu unit, sehingga sekarang rekod jualan ini tidak dipotong oleh mana-mana artis negara kita.

Hebat kan industri muzik kita dahulu? Kita ada pendakwah yang merentasi bangsa dan agama, ratu rock, ratu pop, kumpulan rock serta supergroup artis dangdut terhebat Malaysia yang memegang lima teratas jualan album di negara kita.

Untuk menjawab soalan itu, bergantunglah kepada corak anda mendengar muzik namun tak dapat dinafikan, kepuasan mendengar seluruh album dari mula sampai habis tidak akan dapat digantikan dengan format lagu-lagu single zaman sekarang.


Kisah Kejayaan Lazada Memonopoli Pasaran E-Commerce Asia Tenggara

Sejak 2 - 3 tahun kebelakangan ini, nama laman web e-commerce Lazada semakin meningkat naik. Boleh dikatakan ianya menjadi laman web utama di Malaysia bagi pengguna internet yang ingin membeli secara dalam talian.

Mungkin ramai yang tidak tahu bahawa Lazada pada awalnya ditubuhkan oleh syarikat Rocket Internet.

Rocket Internet adalah sebuah syarikat daripada Jerman yang ditubuhkan oleh 3 orang adik beradik. Model bisnes mereka sangat berlainan - mereka akan mengklon website-website sedia ada yang sudah berjaya.

Lazada bukanlah idea asal mereka, sebaliknya merupakan klon kepada laman web Amazon yang popular di Amerika Syarikat. Lazada dibina untuk menguasai pasaran e-commerce di rantau Asia Tenggara.

Kuasa membeli penduduk di Asia Tenggara jauh lebih rendah berbanding di Amerika Syarikat. Mungkin disebabkan faktor inilah Amazon kurang memberikan fokus kepada pasaran Asia Tenggara. Lazada ditubuhkan pada tahun 2012 dan ketika itu, hanya 1% sahaja daripada pengguna internet membeli secara dalam talian berbanding 10% di Amerika Syarikat.

Kebanyakan negara di Asia Tenggara tidak semaju Amerika Syarikat. Di negara besar seperti Indonesia ataupun negara kurang maju seperti Filipina, mereka menghadapi kesukaran untuk melakukan penghantaran barangan terutamanya ke kawasan pedalaman.

Strategi awal Lazada adalah meniru strategi Amazon. Sama seperti Amazon yang mempunyai gudang barangan mereka sendiri, Lazada juga turut mempunyai gudang barang yang besar. Ketika dilancarkan pada 2012, barangan yang dijual di laman web Lazada terhad kepada stok yang dimiliki di gudang mereka.

Menjelang 2013, mereka mula membuka peluang kepada orang persendirian atau syarikat luar untuk membuka kedai digital mereka di laman web Lazada. Ternyata langkah ini adalah langkah yang bijak kerana 65% jualan di laman web Lazada dihasilkan oleh kedai-kedai digital ini.

Syarikat Alibaba merupakan syarikat yang memonopoli pasaran China. Ketika ingin meluaskan pasaran ke Asia Tenggara, mereka dapati Lazada adalah jawapannya. Dengan kepakaran dan kejayaan platform Lazada di Asia Tenggara, Alibaba akan mendapat manfaatnya. Pada bulan Mac 2016, pendapatan tahunan Lazada dilaporkan mencecah $1.36 billion.

Pada bulan April 2014, syarikat Alibaba Group telah membeli saham dalam Lazada, seterusnya menjadi pemegang saham terbesar Lazada. Selain itu, dengan potensinya untuk terus mencatat keuntungan, Tesco juga turut sama telah membeli saham Lazada.

Pemilikan Lazada oleh Alibaba Group akan memudahkan peniaga-peniaga daripada China untuk memasarkan produk mereka ke seluruh Asia Tenggara dan juga sebaliknya. Penghantaran barangan secara pukal juga membolehkan mereka menawarkan penghantaran secara percuma ataupun pada kos yang sangat rendah.

Sekiranya anda perasan, kini di web Lazada Malaysia anda boleh membeli barangan daripada Taobao. Taobao ini adalah barangan-barangan yang dijual di China, tetapi sudah mula boleh dibeli oleh orang Malaysia melalui laman web Lazada Malaysia.


7 Dadah Yang Paling Berbahaya Di Dunia

Penyalahgunaan dadah adalah perosak bangsa dan negara. Apa yang dihasilkan pada mulanya sebagai tujuan perubatan, kemudiannya telah disalahgunakan oleh manusia yang tidak bertanggungjawab, yang akhirnya membawa kepada kemusnahan komuniti di seluruh dunia.

Masalah yang sudah lama berlarutan dan semakin menjadi-jadi ini perlu diperangi habis-habisan. Namun disebabkan ada segilintir pihak yang korup dan hanya mementingkan wang ringgit, menyebabkan ia sukar untuk dihalang

Terdapat beberapa kumpulan dadah jalanan yang biasanya diambil, termasuklah :

iluminasi.com ingin berkongsi antara 7 dadah yang paling membinasakan di atas muka bumi.

Crack cocaine adalah sejenis kokain yang sangat kuat, hasil daripada pengubahsuaian dadah tersebut. Ketika kokain diperkenalkan pada tahun 1980an, harganya sangat tinggi kerana sukar untuk dihasilkan dan didapati, namun harganya jatuh selepas tersebar luas.

Ketika inilah pengubahsuaian terhadap kokain dilakukan oleh pengedar dadah, dengan menyuling kokain menggunakan serbuk penaik bagi menghasilkan kokain serbuk bertukar menjadi bentuk batu.

Tujuan penghasilan crack cocaine ini adalah kerana ia membolehkan mereka menjual dadah ini dalam kuantiti yang sedikit dan kepada ramai orang. Sejak itu, ia menjadi antara salah satu dadah yang tular dan seperti berjangkit. Dianggarkan lebih daripada 10 juta orang menggunakan dadah ini di sekitar Amerika Syarikat sahaja.

Impak negatif dan bahaya yang boleh disebabkan oleh crack cocaine adalah kerosakan organ seperti hati, buah pinggang dan paru-paru, selain kerosakan kekal pada saluran darah, mengakibatkan serangan jantung, strok dan akhirnya, kematian.

Kesan fisiologi oleh penyalahgunaan dadah ini pula adalah pengecilan saluran darah, anak mata membesar, peningkatan degupan jantung, kegelisahan, keresahan dan kebimbangan.

Flakka adalah dadah yang diperkenalkan dan dipasarkan sebagai alternatif kepada ecstasy, namun kesannya adalah berbeza. Ia merupakan dadah perangsang yang dihasilkan daripada bahan-bahan yang boleh dijumpai dalam dadah amphetamine. Flakka juga dikatakan lebih berbahaya daripada kokain.

Kesan terhadap pengguna dadah ini adalah peningkatan degupan jantung dan emosi, peningkatan suhu badan kepada 41°C, hipertermia, halusinasi yang sangat kuat dan rasa marah sehinggakan boleh membunuh.

Apa yang dirisaukan adalah ia mampu memberikan kesan kekal, termasuklah kegagalan organ seperti jantung, kecelaruan, dan kerosakan psikologi kekal yang disebabkan oleh neuron yang mengawal setralin dan dopamin terjejas.

Dadah heroin adalah dadah yang tertua di dunia, yang dihasilkan oleh C. R. Alder Wright pada tahun 1874. Ia digunakan sebagai ubat yang diberikan kepada pesakit untuk merawat sakit kronik dan trauma fizikal. Ia mula diharamkan pada tahun 1971 disebabkan penyalahgunaannya.

Semenjak itu, ia menjadi antara dadah yang paling merosakkan yang menghancurkan komuniti manusia. Dianggarkan seramai 13.5 juta manusia seluruh dunia yang menagih dadah ini dengan pelbagai cara termasuklah menyuntik, menyedut, dan menghisap heroin.

Kesan negatif yang boleh disebabkan oleh heroin adalah menyebabkan keradangan gusi, melemahkan otot, insomnia, dan melemahkan sistem ketahanan badan serta merosakkan saluran darah yang mana jika dibiarkan, akan menyebabkan berlakunya gangrene.

Lebih buruk, heroin akan menekan bahagian otak yang mengawal jantung dan paru-paru, yang mengakibatkan kerosakan pada otak, koma dan juga kematian.

Jika diterjemahkan kepada bahasa melayu, ia bermaksud garam mandian, dan seperti tidak berbahaya. Namun ia bukanlah garam yang dimasukkan ke dalam tab mandian, namanya diberikan disebabkan ia dijual secara atas talian menggunakan samaran sebagai "bath salts" supaya tidak diketahui pihak berkuasa.

Dadah ini sangat berbahaya, yang dilaporkan boleh membuatkan penagihnya seolah-olah menjadi seperti zombi.

Antara kesan-kesan penagihan dadah ini adalah tingkahlaku psikiatrik yang luar biasa, gangguan mental (psikosis), suhu badan meningkat serta kemungkinan mengalami serangan jantung.

Kesan sampingan termasuk tingkah laku psikiatrik yang tidak biasa, psikosis, serangan panik dan tingkah laku ganas, halusinasi, serangan panik, tingkah laku ganas, rasa nak bunuh diri, serta kemungkinan serangan jantung dan suhu tubuh yang tinggi.

Ia juga mempunyai kesan seperti Methylphenidate, yang jika diambil dengan dos yang tinggi, boleh menyebabkan jantung berhenti berdegup.

Sebelum ini iluminasi.com pernah berkongsi dengan terperinci mengenai ini. Antara dadah yang paling terkenal di seluruh dunia yang dipopularkan dalam siri televisyen "Breaking Bad", Methamphetamine adalah antara dadah yang paling berbahaya dan merosakkan atas muka bumi. Ia juga mencetuskan antara masalah yang paling berat dan besar di Malaysia.

Dicipta 3 tahun selepas heroin iaitu pada tahun 1887, ia digunakan secara meluas ketika Perang Dunia Kedua bagi membuatkan tentera-tentera sentiasa peka dan sedar.

Dadah ini dipercaya diberikan kepada juruterbang Jepun sebelum melakukan Kamikaze. Methamphetamine, atau nama lainnya termasuklah ais, syabu, batu dan banyak lagi adalah telah diharamkan pada tahun 1970an.

Semenjak itu ia jatuh ke tangan kumpulan gangster di Mexico yang menjadi fenomena di seluruh dunia yang kemudian sampai ke Eropah dan Asia.

Syabu telah memberikan keuntungan melebihi RM80 billion kepada kartel dadah Mexico, yang menyebabkan lebih daripada 1.6 juta rakyat Amerika ketagihan dadah ini.

Ia diambil dengan cara menghisap atau menyedut, lalu menghasilkan rasa seronok yang diikuti dengan rasa ghairah, peningkatan perhatian serta bertenaga, rasa cemas, kurang tidur.

Jika diambil secara berterusan, dadah berbahaya ini akan menyebabkan psikosis, kerosakan serius pada otak, kerosakan saluran darah, penyusutan otot badan, perubahan pada penampilan fizikal, dan juga kematian.

Untuk penerangan lanjut mengenai dadah ini, ikuti artikel "Tanda-tanda dan kesan pengambilan syabu".

Dadah whoonga, atau nama lainnya "Nyaope", adalah merupakan gabungan daripada bahan pencuci atau racun tikus, dengan dadah antiretroviral (ARV) yang diberikan kepada pesakit yang menghidap HIV. Ia menjadi sangat popular kerana harganya yang sangat murah, dan mudah didapati di Afrika Selatan kerana kadar penghidap HIV yang sangat tinggi di negara itu.

Disebabkan dadah ini, ramai yang dikatakan cuba untuk dijangkiti HIV kerana ARV diberikan secara percuma kepada penghidap HIV. Dan disebabkan kemiskinan yang melampau, penghidap HIV sanggup menjualkan ARV yang diterima mereka kepada pembuat dadah.

Whoonga dihisap bersama rokok, di kawasan yang dilanda kemiskinan di Afrika Selatan. Cara menghisapnya adalah dengan mencampurkannya dengan ganja lalu dihisap.

Dadah ini adalah tersangat mudah menyebabkan ketagihan, dan boleh mengakibatkan masalah kesihatan serius seperti pendarahan dalaman, ulser pada perut, dan juga kematian.

Melihatkan kepada gambar-gambar ini, tak syak lagi, krokodil dadah yang paling berbahaya dan membinasakan di dunia. Krokodil adalah satu dadah yang menyebabkan lebih daripada 1 juta penduduk Rusia ketagihan. Antara faktor utama krokodil menjadi pilihan adalah ia mudah didapati dan harganya yang murah, sekitar RM110 setiap gram, jauh lebih murah daripada heroin yang dijual RM330 segram.

Nama krokodil diberikan kepada dadah ini disebabkan kulit penagihnya akan menjadi hijau pucat, dan bertompok hitam serta menjadi keras seperti kulit buaya. Nama lain bagi krokodil adalah "dadah zombie" kerana ia akan makan daging di dalam tubuh anda apabila disuntik. Dadah ini juga akan makan tisu-tisu dan tulang, serta gigi.

Walaupun lebih murah daripada heroin, ia dianggap akan menyebabkan bahaya yang lebih teruk kepada penagih, kerana diperbuat daripada bahan-bahan seperti ubat tahan sakit, iodin, cecair pencucuh, thinner dan asid hidroklorik.

Terdapat kes di mana kaki dan tangan penagih terpaksa dipotong disebabkan krokodil. Bahaya yang disebabkan oleh krokodil jauh lebih teruk dari syabu. Mereka yang mengambil dadah ini mempunyai jangka hayat 1 hingga 5 tahun, bergantung kepada jumlah dan kekerapan pengambilan.


SK Tebing Rebak - Sekolah Paling Sunyi di Malaysia

Sekolah Kebangsaan Tebing Rebak yang terletak di Bagan Datoh merupakan sebuah sekolah yang unik di negara kita.

Uniknya sekolah ini adalah kerana memang dari dulu, SK Tebing Rebak mempunyai jumlah pelajar mendaftar yang sedikit. Untuk sesi persekolahan tahun 2017, SK Tebing Rebak hanya mempunyai 2 orang pelajar. Seorang murid darjah 5 bernama Ahmad Norsyarwani Ahmad Kamal dan pelajar terbaru mereka, Dhia Sofea Mohd Redzwan yang baru mendaftar untuk tahun 1 persekolahan.

Menurut Guru Besar sekolah tersebut, Puan Azmah Zakaria, bagi sesi 2017, memang tidak ada pelajar lain mendaftar bagi tahun dua, tiga, empat dan enam. SK Tebing Rebak yang sudah beroperasi sejak 1950 kini tetap meneruskan persekolahan seperti biasa dengan 2 orang pelajar, empat orang guru dan seorang guru besar.

Sejarah sekolah ini semasa zaman kegemilangannya mempunyai hampir 200 orang pelajar berdaftar. Namun selepas pembukaan sebuah sekolah lain, berlaku penurunan ketara jumlah pendaftaran pelajar ditambah lagi dengan jumlah komuniti Kampung Tebing Rebak yang kecil, dengan hanya 120 orang lebih.

Pada tahun 2009, SK Tebing Rebak hanya mempunyai 6 orang pelajar lelaki serta 3 orang pelajar perempuan. Jumlah itu menurun tahun ke tahun dan dilaporkan pada tahun 2015, jumlah itu mencecah 4 orang pelajar sehinggalah 2017 di mana tinggal 2 orang.

Walaupun dengan jumlah murid yang sangat minima, acara-acara sekolah tetap diadakan seperti biasa seperti acara sukan tahunan sekolah yang diadakan dengan penyertaan penduduk kampung. Selain itu, sekolah ini juga lengkap dari segi kemudahan komputer dengan capaian internet, projek makanan tambahan dan bantuan-bantuan dari Kementerian Pendidikan.

Menurut dua orang pelajar yang tinggal, walaupun sedikit sunyi, pehatian yang mereka dapat daripada 5 orang guru termasuk guru besar membolehkan mereka lebih mudah belajar.

"Saya belajar macam-macam dari cikgu. Seronok. Tidak apalah saya (belajar) seorang, petang boleh jumpa kawan juga di sekolah agama," kata Dhia Sofea yang menyimpan cita-cita mahu menjadi seorang Doktor.

Nombor 4 - Perhimpunan pagi SK Tebing Rebak pada 2015

Nota kaki - apa yang berlaku di SK Tebing Rebak adalah satu perkara luar biasa yang turut berlaku di negara lain


Kisah kejayaan pengasas Al Ikhsan Sports - Tuan Ali Hassan

Kisah ini adalah berdasarkan perkongsian di slot Inspirasiku di radio IKIM.fm bersama Tuan Haji Ali Hassan, Pengasas & Pengerusi Al Ikhsan Sports Sdn Bhd. Moga yang membaca akan dapat ilmunya juga, In shaa Allah.

Tuan Haji Ali bukan berasal dari keluarga yang berlatar belakangkan perniagaan. Didikan ibu bapa beliau yg membentuk peribadi anak bongsu daripada 8 beradik ini. Sekitar usianya 17 tahun, masanya banyak dihabiskan dengan bermain bola, dan habis duduk melepak depan rumah dengan kawan-kawannya. Kerap-kali beliau ditegur bapanya supaya cepat mandi dan solat Maghrib. Sekali buat, ditegur, kali kedua buat, ditegur baik lagi, kali ketiga beliau ulangi, ayahnya halau beliau dari rumah. Ya, dihalau rumah kerana nakal tak berubah menjaga solat awal waktu. Sebulan Tuan Hai Ali berkelana dari satu rumah kawan ke rumah kawan yg lain, menumpang tidur. Setelah sebulan, beliau sendiri yang balik ke rumah, bapanya tidak langsung mencarinya. Bapanya menyampaikan satu mesej bahawa dia sayangkan Allah lebih dari sayang anaknya.

Kedua-dua ibu bapa Tuan Haji Ali gemar bersedekah. Bapanya dahulu, terima sahaja duit pencen, separuh darinya disedekahkan ke pelbagai tempat. Ibu beliau pun sentiasa bersedekah. Tuan Haji Ali berulang kali bertanya kepada ibunya apa yang didoakan untuknya, tapi ibunya enggan beritahu. Akhirnya, ibunya beritahu juga bahawa setiap hari dia berdoa "semoga Ali jadi orang yang berjaya, kaya supaya boleh bagi aku duit, dan dapat aku bersedekah lebih banyak". Betapa hebat penangan doa seorang ibu. Tuan Haji Ali berkata, memang ibunya tidak pandai membeli belah, asalkan ada duit, dia mesti sedekah. Kalau diberi RM5000, lepas seminggu habis digunakan wang itu untuk bersedekah. Kalau beliau bagi RM10,000 pun habis diguna ibunya ke jalan sedekah. Bapanya meninggal dunia ketika beliau di UTM dalam jurusan Diploma Kejuruteraan, dan ibunya meninggal dunia lebih kurang 2 tahun yang lalu.

3 prinsip/formula yang beliau pegang, dan inilah rahsia beliau berjaya dalam perniagaan:

Lepas habis belajar di UTM Skudai, beliau tidak pernah bekerja makan gaji, tetapi terus berniaga peralatan sukan, yang beliau mulakan hanya degan modal RM50 sahaja pada zaman sebagai seorang pelajar. Kiosk pertamanya hanya sebesar 100 kaki persegi, kecil sahaja. Dia sorang pekerja, dia pemilik dan dia juga kuli. Masuk waktu solat, solat dalam kedai.

Sentiasa mendahulukan ibunya. Di setiap perasmian cawangan baru, ibunya jadi VVIP yang merasmikan, walaupun ada VVIP lain yang hadir, contohnya Menteri Besar. Beliau tetapkan satu KPI untuk memuliakan ibunya.

Kejayaan beliau ialah hasil berkat pelaburan ibu bapnyanya dahulu. Kita sebagai ibu bapa perlu jadikan ia sebagai tauladan. Ibu bapa Tuan Haji Ali kuat bersedekah, jaga solat, jaga solat anak-anak dan Allah kurniakan kejayaan buat anak anak.

Berjayanya Al Iksan kini, mempunyai sekitar lebih 115 buah cawangan di serata Malaysia. Menjadi juara di Malaysia dalam industri peralatan sukan setelah hampir 20 tahun lebih fokus dalam industri ini. Memulakan perniagaan pada tahun 1993, kebanyakan bank tidak layan bila beliau mahu buat pinjaman, pasaraya semua pandang sinis mampukah beliau untuk bayar kos sewa lot kedai yang bernilai RM20,000 hingga RM30,000 sebulan, dan ketika itu pesaing bukan Bumiputra sudah maju. Beliau pegang prinsip Perang Badar. NIAT yang betul dan tahu apa yg perlu dibuat, FOKUS, dan kini berjaya. Dari peruncit, jadi pemborong, dan kini jadi pengedar utama. Jenama Asics, Canterburry, Teka, Adidas, Nike, sekadar menyebut beberapa jenama utama, mereka ini yang mencari Al Ikhsan untuk dijadikan pengedar utama di Malaysia (yang sebelum ini dimonopoli oleh syarikat dari Australia, Singapore dan Dubai).

Prinsip berniaga beliau ialah BETULKAN NIAT dan FOKUS. Sebagaimana nak solat ada niat, begitulah juga untuk berniaga. "Jangan main-main" kata beliau. Niat perlu betul kenapa mahu berniaga dan fokus dalam perniagaan yang diceburi, hingga berjaya. Jangan mudah dan cepat lompat-lompat perbiagaan bila sesuatu perniagaan itu belum membuahkan hasil.

Di ibu pejabatnya yang mempunyai 300 pekerja, bila tiba waktu kerja pagi pukul 9am, pekerja-pekerja akan ke surau pejabat untuk solat Dhuha dahulu. Waktu zohor, semua staf WAJIB turun ke surau pejabat untuk solat berjemaah. Dahulukan Allah, kemudian semua kerja jadi senang dan berkat. Kawan beliau seorang pakar bedah jantung minta nasihat beliau, dan beliau nasihatkan tentang jaga solat awal waktu. Terbukti berkesan! Kalau dahulu selalu lengahkan solat, Asar sentiasa lewat hampir pukul 7pm, ada sahaja masalah masa pembedahan, ada komplikasi. Tetapi sejak kawannya solat awal Asar, lancar sahaja semua urusan pembedahan. Pembedahan yang selalunya memakan masa 3 jam boleh diselesaikan dalam masa 1 jam lebih sahaja.

Syarikatnya ada pasukan Corporate Social Responsibility (CSR) sendiri, yang bergerak setiap minggu mencari orang susah, fakir miskin, untuk projek sedekah. Team CSR nya juga menyediakan taklimat motivasi untuk berkongsi kisah kejayaan dan ilmu, SECARA PERCUMA kepada ramai pelajar universiti. Kenapa percuma? Kerana beliau sudah berniat, segala sedekah, termasuk sedekah ilmu, pahalanya untuk kedua-dua arwah ibubapanya. Kata beliau, dengan memberi taklimat di universiti yang mempunyai 3000 orang pelajar, jika 10% pelajar ini amalkan ilmunya, seperti menjaga solat, rajin bersedekah dan sayangi ibu bapa, banyak saham pahala yang mengalir buat ibu bapanya. Dgn cara ini lah beliau kata beliau kekal "komunikasi" dengan kedua-dua ibu bapanya. Selain kerap ke kubur, ziarah dan sedekah bacaan Al Quran. Malahan kubur ibunya memang setiap minggu di ziarahi oleh anak-anak yatim, kerana semasa hayatnya, ibunya memiliki 2 buah rumah anak-anak yatim. Beliau meletakkan tahap yang tinggi ini dalam berbakti kepada kedua orang tuanya, supaya ahli keluarganya nampak sendiri dan In shaa Allah amalan ini akan diteruskan oleh generasi anak cucunya nanti.

Pesanan akhir beliau dalam temuramah bersamnya ialah, AMALKAN CEPAT segala ilmu yang kita ada. Tak guna ada banyak ilmu, tetapi tidak amal, tidak dipraktikkan. Macam anak-anak muda sekarang, setiap hari rajin baca internet, baca ilmu itu ini, tapi tidak diamalkan, menulis kencang di Facebook tentang Steve Job, akhirnya mahu makan pun minta duit dari ibu bapa. Alangkah ruginya. Analogi yang beliau beri ialah umpama kita berbicara tentang manis dan sedapnyaa durian. Belajarlah setahun pun pasal durian, tetapi kalau kita tidak buka dan makan sendiri, kita tidak akan tahu nikmat sebenarnya. Bila kita makan sahaja durian, tidak sampai 5 minit kita akan faham erti sebenar kesedapan durian itu.


Tak Semesti Mat Metal Berambut Panjang Bukan Calon Suami Yang Baik

Baru-baru ini kita dikejutkan sekali lagi dengan berita bapa meliwat anaknya ketika menunaikan umrah. Apa sudah jadi dengan kita sekarang? Adakah ia sudah menjadi perkara biasa sehingga ia mampu berlaku, malah di tempat sebegitu suci?

Ramai yang mencaci dan memaki hamun perbuatan tersebut kerana kelihatan besar salahnya. Namun perkara itu datang dari kita sendiri. Sekecil-kecil perbuatan kita akan memberikan impak kepada orang lain. Adab dan sifat peribadi perlu diterapkan kepada anak-anak sejak kecil lagi dan sebagai ibu bapa, kita harus memberikan contoh yang terbaik supaya anak-anak tidak menjadi seperti manusia ini di kemudian hari.

Ikuti luahan oleh saudara Akhi Fairuz Al-Jengkawi mengenai pengalaman beliau menyaksikan contoh yang baik oleh seorang bapa, Megat Zaidi kepada anak-anaknya.

Saya tertarik dengan satu situasi yang berlaku di hadapan mata. Ketika itu, saya di sebuah kedai makan area Bidor, Perak. Mata saya tak lekang dari memandang meja hadapan. 5 orang adik beradik sedang duduk di meja makan sambil menikmati sarapan pagi.

Paling tua antara mereka lebih kurang 10 atau 11 tahun. Paling muda pula lingkungan 3 atau 4 bulan. Saya melihat si abang tekun menjaga adik kecilnya. Didukung, diacah, digeletek. Bayi kecil ini tertawa dibuatnya. 3 orang yang lain pula, tertib sekali di meja makan. Tak berebut makanan, tak ada nak pegang-pegang gadjet, buat sepah, terpekik terlolong.

Dalam hati saya dok cakap mesti ibubapa mereka mendidik dengan baik. Namun yang membuat saya hairan, di mana ibu dan ayah mereka. Abang ipar di sebelah saya kata si ayah ada dalam kereta. Mungkin sedang buat susu untuk si kecil. Tak lama kemudian, muncul seorang lelaki berseluar jeans, berbaju hitam dan berambut panjang. Persis seorang rocker sejati.

Rupa-rupanya itu bapa mereka. Sampai di meja, terus sahaja dipegang bayi kecilnya, didakap erat-erat, dicium pipi serta perut dan digeletek. Saya yang memandang berasa begitu takjub! Luarannya nampak macam kasar, namun cara beliau melayan anak-anak sangat lembut dan berhemah.

Kemudian, beliau ajak anak-anak makan bersama. Anaknya hanya menuruti arahan si ayah. Meja kami dekat, jadi dengarlah mereka bersembang.

Masa ini saya fikir, aku kena jumpa abang ni. Aku yang anak 2 orang pun dah kelam kabut nak jaga. Apatah lagi melayan kerenah mereka di kedai makan, mall atau apa sahaja lokasi. Kejap berebut makanan, bagi tumpah air, pendek kata adalah perkara tak terjangka boleh mereka lakukan.

Abang ni jaga 5 orang sekali anaknya. Steady sahaja. Sungguh memberi inspirasi! Aku mesti jumpa beliau sikit lagi. Habis sahaja makan, aku dan abang ipar ke meja mereka. Terus sahaja bersalam dan kenalkan diri. Aku sebut betapa terujanya aku melihat beliau bersama anak-anak.

Si bapa memperkenalkan diri. Nama beliau Eddy Edyna. Sudah 7 tahun beliau menjaga 5 orang anaknya ini. Isteri tidak ada di Malaysia. Bekerja di Arab Saudi. (terlupa tanya kerja apa, tetapi saya rasa isterinya jururawat di sana) . Saya minta izin untuk bergambar. Saya kata mahu kongsikan kisah beliau ini kepada rakan-rakan facebook. Beliau bersetuju.

Sebaik sahaja bersalam, kami minta izin untuk beransur dahulu bagi meneruskan perjalanan pulang ke Kuala Lumpur. Saya tidak sempat meminta tips parenting dari beliau. Maklumlah, masa ni cuba elak jammed, berpusu-pusu orang pulang ke KL selepas cuti Aidiladha.

Namun yang saya nampak adalah, beliau seorang yang penyabar dan intonasi suara yang lunak ketika berbicara dengan anak-anak. Dalam perjalanan, saya banyak mendiamkan diri. Fikiran saya ligat membayangkan kisah-kisah bapa yang tak bertanggungjawab merosakkan anak sendiri.

Apa sudah jadi dengan segelintir lelaki masa kini? Panas baran hingga memukul anak sampai lembik. Si isteri juga menjadi mangsa. Tak cukup dengan itu, ada sebahagian bapa yang masih layan porn. Anak dah sekolah, namun tabiat buruk beronani masih diteruskan. Mereka tak sedar perbuatan ini akan beri kesan pada mental dan perilaku.

Contoh apa yang kita nak berikan pada anak-anak? Saya yakin setiap dari kita, yang bersih hatinya pasti rasa sayu, pilu, geram, marah dan 1001 perasaan saat mengikuti kisah bapa yang meliwat anaknya lebih 600 kali.

Walau beliau sudah dijatuhkan hukuman, namun kita tak dapat nafikan di luar sana berkeliaran sex predator yang berpotensi merosakkan anak sendiri, anak sedara mereka bahkan anak kita sendiri.

Wahai ayah, berilah kasih sayang yang sebenar pada anak-anak. Bahasa yang paling mudah untuk mendapat respect anak-anak adalah bahasa kasih sayang.

Paling penting sekali, jangan mudah terpedaya dengan penampilan seseorang. Nampak alim, pakai kopiah, pergi umrah haji, pendek kata wajahnya tak menggambarkan sifatnya yang sebenar. Hati busuk persis serigala yang mahu membaham mangsa.

Boleh jadi mereka yang pakai jeans, tshirt lambang tengkorak serta berambut panjang itu lebih baik dari yang acah-acah alim dalam pandangan kita.

Moga Tuhan permudahkan urusan kita untuk mendidik anak-anak dengan hikmah dan kesabaran. Amin.

Note editor : Brader metalhead yang disebutkan ada komen pada posting asal saudara akhi fairuz. Dikhabarkan beliau akan berkongsi tips bagaimana beliau mendidik anak di laman fb. Anda boleh megikuti pada pautan ini


Gula Punca Gemuk Bukannya Makanan Berlemak - Kajian

Masalah kegemukan orang ramai di seluruh dunia sebenarnya bukan berpunca daripada memakan makanan berlemak - tetapi gula.

"Ini bukan isu obesiti, ini isu diabetes. Pengambilan gula sebenarnya yang membunuh kita dan kita takkan dapat selesaikan masalah ini selagi makanan kita mengandungi kandungan gula yang tinggi," kata Dr.Robert H.Lustig, seorang pakar endokrinologis terkenal dunia yang mempunyai kemahiran merawat individu yang mengalami masalah hormon tidak seimbang.

Sudah sekain lama, orang ramai dididik yang lemak adalah musuh utama, namun bukan semua lemak sama. Ada lemak yang meningkatkan jumlah kolestrol jahat dalam badan, ada lemak yang tidak memberi apa-apa kesan dan ada lemak yang memberi kesan baik pada badan.

Tanggapan salah kita lemak yang terkandung dalam makanan yang telah diproses memang ada benarnya tetapi lemak-lemak yang terdapat dalam makanan berbentuk tenusu tidak mempunyai kesan negatif yang sama.

"Kita kerap diberitahu yang lemak menyebabkan kita gemuk dan lemak yang membuatkan kita tidak sihat. Kurangkan lemak, kurangkan kalori, kurangkan berat badan, jadi kita akan lebih sihat. Dah berapa lama tanggapan ini digunapakai? Adakah ia memberi kesan?" tanya Dr.Lustig.

Sebuah kajian oleh James DiNicolantonio, Sean Lucan dan James O’Keefe yang diterbitkan dalam jurnal "Progress in Cardiovascular Diseases" membandingkan kadar gula dan lemak yang diperlukan sebelum wujud kesan negatif kepada tubuh badan seseorang. Hasilnya, seseorang itu perlu makan 40% lemak bahaya untuk meningkatkan kadar kolestrol ke tahap tinggi. Secara purata, seseorang itu setiap hari hanya mampu makan 10% paling banyak.

Kajian mereka itu juga membuktikan gula sebenarnya punca sebenar penyebab lebihan berat badan. Kandungan gula yang tinggi dalam badan yang tidak mengamalkan diet seimbang, akan menyebabkan ketidak seimbangan kandungan gula dalam darah.

"Ramai pengguna keliru. Lemak dalam badan kita ada dua jenis, lemak badan yang memang kita ada dan lemak dalam makanan. Adakah lemak yang kita makan menambahkan lemak badan kita? Jawapannya tidak," kata Dr.Lustig.

Walaupun ada kaitan antara obesiti dengan diabetes, menurut Dr.Lustig, banyak negara seperti Mongolia, Iceland dan Micronesia yang penduduknya obese tetapi tidak mengalami masalah diabetes manakala India, Pakistan dan China pula, ramai individu di sana yang kurus tetapi mengalami masalah diabetes.

"JIka orang yang kurus boleh sakit diabetes, ini menunjukkan masalah dia bukan daripada makan berlebihan atau kurang senaman? Ia bukan berkaitan dengan kegemukan. Ia berkaitan dengan gula dalam makanan kita, yang menyebabkan semua masalah ini," sambung beliau.

Tanggapan kita selama ini, dengan mengurangkan obesiti, kita akan menyelesaikan banyak masalah kesihatan. Kajian sains pula menunjukkan jika seseorang itu menjaga tahap metabolik badan mereka, bukan setakat masalah diabetes boleh dikurangkan, masalah obesiti juga dapat dikawal.

Jika kita perlu mengurangkan gula, adakah kita perlu berhenti makan buah?

Menurut Dr.Lustig, kita boleh terus makan buah tapi pastikan makan dalam bentuk asal buah, bukan dalam bentuk jus. Ini kerana apabila kita minum jus buah, kita sudah memproses dan membuang isi buah tersebut yang mengandungi fiber. Apabila kita makan buah, fiber ini yang akan mengawal jumlah gula yang akan diserap oleh badan kita. Bila kita minum jus, badan kita akan menyerap gula dengan lebih cepat.

"Untuk setiap diet berjaya, amalkan 2 benda ini - rendah gula, tinggi fiber. Manusia hanya perlukan 5 khasiat dalam makanan untuk hidup - air, amino asid, lemak, vitamin dan mineral. Itu sahaja. Kita tidak perlukan karbohidrat. Hati kita boleh menghasilkan sendiri glukos yang boleh menggantikan karbohidrat daripada protein yang kita makan," kata beliau.

"Industri makanan telah lama mengelirukan kita semua tentang keperluan badan kita sebenarnya," ujar beliau lagi.Rujukan The Guardian - The Man Who Believes Sugar is Poison


10 Idea Hiasan Dalaman Rumah Ala Scandinavian

Kini Malaysia dilanda trend hiasan dalaman ala Scandinavian yang digilai anak-anak muda terutamanya yang baru memiliki atau menyewa rumah pertama. Gaya yang dipelopori oleh negara Scandinavia (Sweden, Denmark, Norway) ini juga kadangkala disebut sebagai ‘Nordic’ (meliputi Finland, Iceland), mula bertapak pada era 50an dan mendapat tempat di bahagian lain di dunia sejak awal dekad ini.

Tema sebenar gaya Scandinavian adalah ringkas, sederhana serta sesuai untuk kediaman yang aman, tenang dan lapang. Ternyata gaya ringkas, moden dan minimalis ini sebenarnya sangat mudah untuk dicapai. Ikuti panduan di bawah bagi membantu anda mendapatkan gaya ini untuk rumah anda sendiri!

Salah satu ciri paling tepat dalam hiasan dalaman Scandinavian adalah memastikan ruang digunakan dengan baik dan terhad kepada barangan yang diperlukan sahaja.

Untuk tujuan itu, adalah mudah kerja-kerja hiasan dalaman dimulakan dengan ruang yang kosong supaya susun atur perabot dapat ditentukan dengan mudah serta di mana kedudukan perhiasan sesuai diletakkan.

Sememangnya tidak mudah untuk anda mengosongkan sesuatu ruang, tetapi musuh utama gaya Scandinavian adalah ‘clutter’ terutamanya barangan yang tidak disusun dengan baik dan dekorasi yang sarat.

Jangan dihambat rasa takut menodai kesucian warna dinding anda. Jika anda benar-benar mahukan gaya Scandinavian, putih adalah identitinya yang sebenar. Seputih salju, sedingin iklim di sana.

Jika putih adalah warna yang terlalu bosan bagi anda, pastikan pilihan cat putih anda mempunyai tona lembut kelabu, hijau, biru, merah jambu atau warna gading.

Dinding kelabu atau biru gelap juga sering menjadi pilihan bagi mereka yang mahu menonjolkan identiti hiasan dalaman yang ‘warm’ tetapi berhati-hati dengan keseluruhan tatarias agar ruang tidak nampak ‘gloomy’.

Dengan ruang yang kosong berdinding putih sebagai asas, pastikan perabot pilihan anda tidak terlalu sarat buatannya. Perabot Scandinavian menggunakan ukiran yang minimal dan bergaya ringkas. Akan tetapi, jika kena dengan gaya dan warna, perabot sarat ukiran yang anda miliki boleh dijadikan titik tumpuan hiasan dalaman ini.

Sekiranya perabot baru bukan pilihan poket anda, tentu saja anda boleh memberikan nafas baru kepada perabot sedia ada dengan lapisan cat baru. Perabot Scandinavian kebanyakannya berwarna putih, warna kayu semulajadi yang divarnis jernih, kelabu dan juga hitam. Mereka juga mementingkan elemen semulajadi untuk hiasan dalaman untuk membawa ciri-ciri ketenangan.

Cahaya semulajadi, lampu lantai, lampu meja, pemegang lilin - apa sahaja cara anda untuk membawa cahaya ke dalam rumah anda. Cermin yang besar dan ringkas juga sesuai untuk tujuan ini. Refleksi cahaya melalui cermin akan menggandakan kadar kecerahan rumah anda.

Terdapat banyak pilihan pencahayaan Scandinavian di pasaran - dari mentol terdedah kepada lampu gantung kayu dengan rekabentuk rumit - anda pasti akan mendapati pilihan yang sesuai dengan gaya peribadi anda.

Pastikan kemasan tingkap anda juga ringkas dan tidak sarat dengan langsir yang beropol-ropol untuk memastikan pencahayaan semulajadi yang cukup untuk gaya ini.

Kemasan lantai adalah satu faktor lain yang mengukuhkan identiti hiasan Scandinavian. Kebanyakan mereka menggunakan lantai kayu 'hardwood' yang divarnis dengan tona jernih sehinggalah ke perang pekat. Terdapat juga mereka yang mengecat lantai dengan warna putih untuk menggandakan rasa luas sesuatu ruang terutamanya di kawasan sempit.

Andai pilihan lantai kayu 'hardwood' bukan pilihan ekonomikal, kemasan permaidani cukup sesuai untuk membangkitkan suasana tema Scandinavian ini. Mungkin karpet geometrik hitam dan putih atau carpet berbulu tebal satu tona menjadi pilihan anda?

Sama ada ia adalah peta bandar asing, typography yang besar, gambar hitam dan putih atau karya seni grafik – pamerkan sepanjang rak,  susunatur dalam kelompok di dinding atau diletakkan bersendirian di lantai – tiada peraturan betul atau salah dalam hal ini.

Karya berwarna lembut juga sesuai dipadankan bersama karya hitam putih anda.

Walaupun hitam, putih dan kelabu menguasai gaya Scandinavian, bukan semuanya membosankan.

Warna-warna pastel seperti merah jambu, biru, hijau dan kuning juga sesuai digabungkan dengan gaya ini. Perkara yang penting adalah untuk mengawal penggunaannya dengan hanya menambah warna-warna tersebut melalui kusyen tambahan di sofa, permaidani dan barangan hiasan yang kecil.

Jarang sekali kita melihat gaya hiasan dalaman Scandinavian tanpa pokok berpasu di dalam rumah. Pastinya pokok-pokok ini mudah dijaga, selamat untuk anda seisi keluarga dan juga sumber oksigen yang menyegarkan.

Anda juga boleh menggunakan elemen daun untuk hiasan dinding untuk menyuntik sumber kehijauan di ruang anda.

Pastikan pilihan corak hiasan di sekitar ruang Scandinavian anda tidak terlalu cacamarba. Gaya Scandinavian banyak bertumpu ke arah corak geometri untuk setiap barangan perhiasannya.

Sekiranya anda telah selesai menata rias ruang anda, tanyakan pada diri sendiri soalan-soalan ini:

Adakah anda terlalu berlebih-lebihan dengan barang perhiasan? Adakah anda menambah terlalu banyak gambar, hiasan kecil atau warna? Adakah semua gabungan warna sesuai dan tidak terlalu kontra?

Percaya kepada mantra 'Less is more' untuk tema ini dan jangan teragak-agak melepaskan mana-mana barangan yang tidak berfungsi atau membuat sesuatu ruang nampak berselerak.

Dapatkan inspirasi terus dari gaya hiasan dalaman rumah-rumah di negara Scandiavia dan teruskan bereksperimen untuk gaya sebenar anda! - INTJ


Kenapa Doktor Marah Kalau Tak Jarakkan Anak?

Dalam Islam, kita dibenarnakan untuk menjarakkan tempoh mengandung kerana alasan kesihatan. Walau bagaimanapun, adakah kita tahu apakah alasan kesihatan tersebut?

Kali ini, kami di Iluminasi ingin berkongsi mengenai risiko-risiko yang dihadapi oleh si ibu dan anak sekiranya jarak kelahiran terlalu dekat. Terima kasih kepada Dr. Erna Nadia atas keizinan diberikan kepada kami untuk menerbitkan semula artikel ini di web kami. Mari baca tulisan beliau di bawah ini, semoga semua pasangan terutamanya yang masih muda mendapat manfaat daripadanya.

Kawasan tempat saya kerja ini adalah kawasan pedalaman. Orang utara kata hulu banat. Orang kl kata hulu gilerrr.

Jadi, ibu ibu di sini rata ratanya ada ramai anak. Umur 25 pun dah 5-6 orang anak. Ramai dan meriah. Tapi tak terurus. Baik mak atau anak.

Ya, memang kita digalakkan untuk memiliki ramai cahaya mata tapi adakah kuantiti lebih penting dari kualiti?

Risiko untuk mendapat bayi kurang berat badan dan zat, risiko kelahiran pramatang, risiko anemia ( kurang darah) dan masalah kongenital adalah tinggi kepada ibu yang sudah mengandung lagi dalam masa 6 bulan.

Wanita akan kehilangan darah dalam 200-400 ml darah setiap kali melahirkan anak (jika beranak normal). Kehilangan darah yang banyak ini perlu di ganti semula. Darah merah memerlukan masa 90-120 hari untuk terbentuk semula. Kelahiran yang rapat akan membuatkan darah merah belum sempat terhasil dan risiko semakin tinggi kerana ibu perlukan darah yang cukup semasa mengandung.

Sudahlah yang lama belum sembuh, kita tambah lagi beban pada hati kita untuk kerja keras hasilkan darah. Bila kurang darah, kena ambil darah banyak kali dan suruh makan ubat tambah darah banyak, kita bebel kata doktor kejam.

Salah satu faktor terbesarnya adalah kelahiran yang ramai. Ingat, rahim kita adalah otot yang fleksibel. Semakin kerap kita beranak, semakin tinggi risiko untuk mendapat tombong.

Semasa melahirkan anak, banyak otot yang luka dan trauma. Setiap yang luka pasti memerlukan masa untuk pulih.

Hal ini banyak berlaku pada ibu yang melahirkan anak secara bedah. Rahim yang dipotong memerlukan masa yang lebih lama untuk pulih. Nak nak pula kalau si ibu ada masalah kesihatan lain seperti darah tinggi, kencing manis dan lain-lain.

Rahim yang belum sempat pulih kemudian di tambah dengan kehamilan baru, berisiko untuk pecah ( jarang berlaku tapi boleh).

Rahim masih lemah dan kita tambah beban lagi pada dia. Akibatnya rahim kekal lemah sepanjang kehamilan baru.

Ini adalah kerana ibu senang mendapat anemia. Kekurangan nutrisi menyebabkan bayi kurang mendapat zat semasa di dalam rahim. Kesian kan?

Ada sesetengah kes, si ayah yang asyik nak anak. Hendak buat kelab bola sepak katanya. Hendak ada anak perempuan katanya (lepas 10 anak semua lelaki).

Ya lelaki memang senang. Akibat mereka, yang menanggung adalah isteri. Padahal isteri tidak rela mengandung lagi. Jangan jadi lelaki dayus. Fikir sama keadaan fizikal dan mental isteri.

Bukan senang hendak menjaga bayi kecil. Ditambah pula luka dalaman yang masih belum sembuh. Takut nanti isteri meroyan sebab terlampau tekanan. Hendak ditolak takut dikata isteri nusyuz.

Bincang sama sama. Mahu berapa orang anak. Bagaimana hendak jaga.

Bayi yang dilahirkan oleh ibu dengan jarak kehamilan kurang dari setahun setengah adalah sangat berisiko menjadi autism. Perkembangan di dalam rahim menjadi terbantut jika nutrisi tak mencukupi.

Rata rata yang datang klinik dengan anak masih setahun dan kandungan dah menjejak dua tiga bulan biasanya akan mengabaikan sahaja anak mereka. Anak yang berumur 0-3 tahun memerlukan perhatian yang lebih dari ibu bapa mereka kerana mereka sedang membesar.

Biasanya bila mengandung, wanita akan jadi sedikit beremosi akibat daripada hormon dan penat atau morning sickness. Bila anak perlukan anda, anda marah anak kata anak anda degil padahal mereka cuma kanak kanak yang tak faham apa apa.

Apabila mengandung, wanita memerlukan kalsium yang cukup untuk dirinya dan anak yang dikandung. Bayangkan kalau tengah mengandung dan anda masih menyusu anak anda lagi?

Hormon estrogen amat penting untuk penyerapan kalsium. Gangguan pada hormon boleh menganggu struktur tulang.

Apabila anak masih kecil dan berderet dan anda mengandung lagi, kesihatan anda akan sedikit terjejas. Bukan kesihatan fizikal sahaja tetapi mental juga.

Nak uruskan rumah, nak uruskan suami dan anak anak dan nak uruskan diri sendiri dan kandungan. Akhirnya semua urusan jadi caca merba dan diri sendiri tidak selesa.

Ya, saya faham ramai yang kata Islam galakkan ramai anak tapi kita kena ambil kisah untuk semuanya. Dari aspek kesihatan dan ekonomi serta perkembangan anak anak.

Kita tak boleh pentingkan diri sendiri. Jika isteri tak sihat, biar dia betul sembuh dahulu. Jika anak anak terabai, pulihkan dahulu kucar kacir keluarga. Jika ekonomi tak membantu, fikirkan dahulu cara untuk stabilkan kehidupan anda.

Ada sebab kenapa doktor suruh jarakkan kehamilan. Seeloknya jarakkan kehamilan 2-5 tahun. Ada banyak kaedah untuk merancang keluarga. Katanya ada viral mengatakan yang pil atau suntikan perancang adalah merbahaya?

Jawapan saya tak betul. Biasalah netizen ni, gemar sangat menakut-nakutkan orang dengan sesuatu yang tidak pasti. Macam isu vaksin.

Bincang seeloknya dengan pasangan anda. Fikir akan faktor risiko masa hadapan. Rancang keluarga bagaimana yang ingin anda bentuk bersama.

Untuk isteri, jika tidak selesa atau rasa penat atau ada penyakit, tolong jangan takut dan segan untuk bagitahu suami. Suami anda bukan jembalang yang makan orang.

Cakap elok-elok, terangkan lembut lembut. Insha Allah mereka boleh faham.

Dan untuk suami, fahami dan sayangilah isteri anda. Kita kahwin bukan sebab nafsu, tapi kita kahwin kerana tanggungjawab. Jika anda sayang mereka, dengarkan mereka. Perempuan ini biasanya sayang suami lebih dari diri dia sendiri. Saling menjaga, insha Allah bahagia.

Nota kaki: biar kuantiti kecil tapi kualiti besar dari kuantiti banyak tapi semua terabai dan terbiar✌🏻


Pernah Dengar Kisah Sekolah dan Universiti Yang Hanya Mempunyai Seorang Pelajar Sahaja?

Bermula pada sesi 2017, Cruiz Strickett akan ke sekolahnya di Linton Country School untuk tahun kedua beliau. Bezanya, kali ini dia akan keseorangan di sekolah selepas 11 orang pelajar lain bertukar ke sekolah lain.

Linton Country School adalah sebuah sekolah yang terletak dalam pedalaman di Palmerston North, New Zealand pernah mempunyai seramai 42 orang pelajar pada zaman kemuncaknya, namun selepas pelajar menamatkan pengajian dan beberapa orang pelajar meminta ditukarkan ke sekolah lain, kini Cruiz berseorangan di sekolah.

Pihak sekolah telah pun memohon untuk ditutup sekolah tersebut atas sebab kekurangan pelajar mendaftar namun tetap terus dibuka atas desakan komuniti di situ yang berharap agar mereka dapat menghantar anak-anak mereka, yang masih kecil ke situ satu hari nanti.

Masalah sekolah kekurangan pelajar di New Zealand merupakan satu isu yang senantiasa mereka hadapi, kerana terdapat lebih dari 10 sekolah lain yang mempunyai 10 atau kurang pelajar, namun tetap terus dibuka.

Nasib yang sama turut menimpa Wu Tao, seorang pelajar di Sixin Primary School yang terletak di Gaoyang, China. Wu Tao menjadi satu-satunya pelajar yang belajar di sekolah tersebut kerana ibu bapanya tidak mampu menghantar anak mereka ke sekolah di tengah pekan, atas pekerjaan mereka sebagai peladang.

Wu Tao diajar oleh Xiang Zhengguo, satu-satunya guru di Sixin yang mengajar kesemua subjek seperti bahasa, matematik, pendidikan jasmani dan muzik.

Di Jepun pula, St. Thomas University yang dahulunya dipanggil Eicihi University berhenti mengambil pelajar pada tahun 2010, akibat kekurangan kemasukan dan kos yang perlu ditanggung besar. Perancangan untuk memperkenalkan program-program baru di Universiti tersebut tidak berhasil selepas permohonan mereka ditolak badan pendidikan Jepun.

Atas faktor pelajar yang tamat pengajian atau pelajar yang bertukar ke institusi lain ditambah lagi dengan tiadanya kemasukan pelajar baru, lama-kelamaan, hanya tinggal seorang sahaja pelajar di Universiti tersebut yang meneruskan pengajian sehingga tamat pada tahun 2014.

Pada bulan Mac 2017, Cruiz amat beruntung kerana dia mendapat penambahan 200% kepada jumlah rakan sekelasnya selepas 2 pelajar lain mula menyertai beliau dalam sekolah.


10 Negara Dengan Mata Wang Paling Rendah Di Dunia (2022)

Ketika ini, terdapat 168 matawang yang digunakan oleh keseluruhan 195 negara yang diiktiraf oleh United Nation.

Matawang yang paling banyak digunakan di dunia adalah Euro (EUR) iaitu oleh 19 daripada 28 buah negara dalam Kesatuan Eropah (EU).

Matawang paling terbaru diperkenalkan adalah Pound Sudan Selatan, yang digunakan oleh Republik Sudan Selatan setelah republik ini mendapat kemerdekaan daripada Sudan pada tahun 2011.

Dan matawang tertua di dunia yang masih digunakan sehingga kini adalah Pound Sterling yang berusia 1,200 tahun dan wujud pada abad ke-8.

Dalam artikel lalu, iluminasi.com berkongsi artikel "10 negara dengan nilai matawang paling tinggi di dunia". Dan kali ini, seperti yang dijangkakan, kami akan berkongsi 10 negara yang mempunyai nilai matawang paling lemah dan terendah di dunia ketika ini. (Artikel ini telah dikemaskini pada Jun 2022)

Berada di tangga ke-10 senarai negara nilai matawang terendah adalah sebuah negara Asia Tenggara iaitu Kemboja yang menggunakan matawang Riels atau KHR. Di negara monarki ini terdapat dua Riels yang berbeza.

Riels pertama diperkenalkan pada 1953 untuk menggantikan matawang sebelum iaitu French Indochina Piastre. Riels pertama digunakan sehingga 1975.

Bermula tahun 1975, Kemboja tiada sistem kewangan atau matawang selama 5 tahun sehingga tahun 1980. Riels kedua dikeluarkan bermula tahun 1980 yang digunakan sehingga kini.

Walaubagaimanapun, ketika itu matawang Riels mempunyai kadar pertukaran yang rendah membuatkan ia tidak popular di kalangan masyarakat yang kemudiannya memilih menggunakan USD dalam pembayaran.

Sierra Leone menggunakan matawang Pound British Afrika Selatan sebelum mendapatkan kemerdekaan.

Negara itu kemudiannya merdeka pada tahun 1961 dan memperkenalkan matawang Leone (SLL) pada tahun 1964. Negara Afrika miskin ini mengalami banyak pergolakan yang menyebabkan nilai Leone menurun.

Selain itu mereka juga pernah berhadapan dengan perang dan lebih teruk, diserang wabak Ebola. Kini nilai Leone sangat rendah iaitu RM1 bersamaan 1804 SLL.

Paraguay menggunakan matawang Guarani (PYG) yang diperkenalkan pada tahun 1940. Negara ke-2 paling miskin di Amerika Selatan selepas Bolivia ini mengalami apa yang dipanggil bencana ekonomi yang sangat buruk, disebabkan oleh kadar inflasi yang sangat tinggi, korupsi, kualiti pendidikan yang rendah, pengangguran yang tinggi dan banyak lagi.

Eksport utama Paraguay termasuklah kapas dan kacang soya namun ia tidak mampu menampung ekonomi yang kian memburuk, membuatkan nilai Guarani semakin parah. Guarani dibahagikan sehinga 100 bahagian (0.01) dan dimansuhkan selepas mengalami inflasi.

Berada di tangga ke-7 nilai matawang paling rendah di dunia adalah Laos, yang menggunakan matawang Lao atau Laotian Kip (LAK). Ia menggantikan Indochinese Plastre pada tahun 1952 yang diperkenalkan Perancis.

Nilai LAK sememangnya sudah rendah ketika diperkenalkan, dan nilainya kelihatan semakin meningkat baru-baru ini, namun masih tetap rendah.

Matawang di Guinea mengalami beberapa kali perubahan. Sebelum tahun 1959, Guinea menggunakan matawang CFA franc iaitu singkatan kepada Afrika Barat CFA franc dan juga Afrika tengah CFA franc.

Kedua-dua matawang ini digunakan di Afrika dan dijamin oleh Perancis. Pada tahun 1959, Guinea Franc (GNF) diperkenalkan dan kemudianya digantikan oleh Syli pada tahun 1971. Pada tahun 1985, Guinea Franc digunakan semula sehingga hari ini.

Nilai matawang Guinea sepatutnya berada di paras tinggi kerana hasil bumi seperti emas dan berlian. Namun disebabkan kadar inflasi yang tinggi, kemiskinan yang semakin menjadi serta gangsterisma yang berleluasa membuatkan nilai Guinea Franc seperti tiada nilai.

Negara jiran bersempadan Laut Jawa, Indonesia berada di tangga ke-5 senarai ini. Matawang rasmi yang digunakan oleh Indonesia adalah Rupiah (IDR), yang merupakan perkataan dari India yang bermaksud "perak".

Agak mengejutkan melihatkan Rupiah Indonesia berada dalam senarai ini, kerana ekonomi Indonesia agak stabil dan merupakan salah satu negara Asia Tenggara yang membangun.

Namun kadar pertukaran matawang Rupiah tetap rendah walaupun pelbagai usaha dilakukan.

Belarus adalah sebuah negera di Timur Eropah yang menggunakan matawang Ruble (BYR).

Dalam sejarah Belarus, terdapat dua jenis Ruble. Belarus merupakan sebuah negara dalam Soviet Union, dan selepas pembubaran kesatuan itu pada 1991, Ruble pertama diperkenalkan pada tahun 1992 dan digunakan sehingga tahun 2000.

Ruble baru pula diperkenalkan pada tahun 2000 yang mana digunakan sehingga hari ini. Belarus juga merupakan negara yang teruk dari segi ekonomi, inflasi yang tinggi, korupsi dan banyak lagi membuatkan nilai Ruble sangat rendah dalam pasaran global.

Mungkin ada yang tak pernah mendengar nama negara ini. Sao Tome dan Principe merupakan sebuah negara pulau Afrika di Afrika Barat dan berdekatan garisan khatulistiwa.

Dobra (STD) merupakan matawang bagi negara Afrika ini yang menggantikan Escudo pada tahun 1977. Walaupun Sao Tome dan Principe mempunyai eksport seperti koko, kelapa dan kopi, namun ia tidak dapat menampung ekonomi mereka dengan baik.

Dikatakan terdapat penemuan minyak di Sao Tome yang diharapkan menjadi titik perubahan kepada ekonomi dan matawang Dobra.

Negara sosialis yang merupakan tanah jajahan Perancis yang terletak di Asia Tenggara, Vietnam menduduki tangga ke-2 senarai ini. Matawang Dong (VND) diperkenalkan oleh Vietnam pada tahun 1978 bagi menggantikan Indochinese Plastre.

Vietnam kini masih bergelut dalam menstabilkan ekonomi mereka, menyebabkan nilai VND masih rendah.

Namun, pakar-pakar mengatakan Vietnam berada di landasan yang betul dan memerlukan sedikit masa lagi untuk berada di paras yang sama dengan negara Asia Tenggara yang lain.

IRR atau Riyal Iran berada di tangga pertama senarai ini menandakan matawang ini adalah matawang yang paling lemah dan mempunyai nilai paling rendah di dunia ketika ini.

Sebelum penggunaan Riyal, Toman adalah matawang rasmi Iran, yang membuatkan rakyat Iran masih menggunakan perkataan Toman sebagai matawang mereka.

Amat pelik melihatkan Iran mempunyai matawang paling rendah nilainya, memandangkan negara ini mempunyai sumber bahan mentah yang sangat bernilai iaitu minyak.

Namun, disebabkan pergolakan yang berlaku seperti peperangan Iran-Iraq, serangan oleh Israel dan juga sekatan ekonomi oleh kuasa besar dunia yang membuatkan minyak dari Iran tidak dapat dieksport, menyebabkan nilai matawang IRR menjadi tersangat lemah dan tenat.


5 Kasut Sneakers Paling Mahal Di Dunia

Jika anda rasa kasut atau sneakers berharga RM1,000 sudah cukup mahal, anda silap. Terdapat pelbagai faktor membuatkan sesuatu sneakers itu menjadi mahal. Antaranya adalah jenama, tahap eksklusif, diperbuat daripada bahan yang mahal, jarang didapati dan juga ditandatangani oleh selebriti atau individu terkenal.

Kali ini iluminasi.com ingin berkongsi 5 sneakers paling mahal di dunia.

Sememangnya sepasang sneakers yang penuh dengan seni, yang sesuai dengan harganya. Atau tak? Setiap sepasang sneakers ini merupakan hasil seni pelukis terkenal dari Perancis iaitu Bernard Buffet. Hanya 202 pasang sahaja dihasilkan di dunia dan bagi kategori kasut atletik, Nike SB Flom Dunk High adalah setaraf dengan kasut Gucci dalam fesyen.

Setiap pasang direka dan dilukis dengan begitu teliti menggunakan warna hitam dan putih, dan disempurnakan dengan warna merah dan emas di bahagian ibu jari, leher dan bahagian tepi kasut.

Kasut low-cut ini dihasilkan menggunakan kulit dan bahan-bahan yang tersangat berkualiti dan masih mengekalkan ciri-ciri keselesaannya. Kasut Air Zoom yang ditandatangani oleh Kobe Bryant ini boleh dijadikan sebuah pelaburan yang sangat menguntungkan.

Hanya terdapat 25 pasang sahaja di atas muka bumi ini dan ia harganya dikatakan akan melonjak naik selepas Kobe Bryant bersara dari sukan bola keranjang pada tahun 2016. Bertuah betul siapa yang ada kasut ini.

Harga sepasang kasut Nike Air Force One ini lebih mahal dari harga sebuah kereta Honda Civic! Memang tak dapat dinafikan bahawa harganya agak tidak masuk akal, tetapi bagi mereka yang sukakan fesyen yang eksklusif dan ekstravaganza, kasut ini memang sesuai bagi mereka. Kasut ini merupakan hasil kerjasama Nike dan Prryya and Chinatan Couture and Jewelry.

Ia merupakan satu lagi kasut sentuhan pelukis Bernard Buffet, dan disempurnakan dengan emas tulen serta berlian 11 karat. Ia diperkenalkan pertama kalinya oleh rapper terkenal, Big Boi, yang dihadiahkan oleh sebuah butik eksklusif di Atlanta, Georgia. Hanya 200 pasang sahaja dihasilkan di dunia dan ia berharga hampir RM200,000. Nak beli kasut, atau beli kereta tunai?

Kasut Nike Air Jordan 1 ini tidaklah seperti Nike Air Force One yang mempunyai salutan emas dan berlian, namun harganya lebih mahal. Ia merupakan kasut yang ditandatangani oleh pemilik nama jenama ini sendiri yang merupakan lagenda sukan bola keranjang, iaitu Michael Jordan.

Terdapat banyak kasut Air Jordans yang ditandatangani oleh atlet bola keranjang yang lain, namun harganya tidak dapat menyamai dengan kasut yang ditandatangani oleh Michael Jordan sendiri. Harganya melambung tinggi disebabkan nilai sentimental pada kasut ini.

Kasut ini pernah dilelong di ebay dengan harga tak masuk akal iaitu RM400,000.

Michael Jordan pernah mengalami masalah kesihatan ketika perlawanan final NBA tahun 1997. Perlawanan itu dipanggil sebagai "Flu Game" dan Michael Jordan merupakan penjaring terbanyak dengan 38 mata, walaupun beliau mengalami keracunan makanan. Dan ketika itulah beliau memakai kasut yang kini menjadi sneakers paling mahal di dunia.

Selepas tamat perlawanan, kasut ini ditandatangani oleh Michael Jordan dan diberikan kepada pengutip bola, Preston Truman. Preston Truman kemudiannya menyimpan kasut tersebut ke dalam peti simpanan selama 16 tahun. Dan pada tahun 2013, kasut ini telah terjual dengan harga RM440,000.

Seperti kasut Nike Air Jordan 1 yang ditandatangani oleh Michael Jordan, kasut ini juga mempunyai nilai sentimental, lebih-lebih lagi ia dipakai oleh MJ sendiri ketika beliau tidak sihat, dan masih bermain dalam perlawanan akhir dan menjadi penjaring terbanyak membolehkan Chicago Bulls mengalahkan Utah Jazz dengan jaringan 90 berbalas 88.


10 Negara Dengan Nilai Mata Wang Paling Tinggi Di Dunia (2022)

Bagi Malaysia, nilai mata wang kita sejak beberapa tahun ini boleh dikatakan sangat membimbangkan.

Pada Januari 2015, 1 USD adalah bersamaan dengan RM3.57, namun 8 bulan kemudian pada September tahun yang sama, mata wang Ringgit Malaysia menjunam dengan terlalu mendadak dan pantas sekali, iaitu 1 USD = RM4.30. Ini jelas menunjukkan ekonomi kita sangat tidak stabil ketika itu.

Mata wang adalah sesuatu yang tak akan pernah kekal nilainya. Nilainya akan sentiasa naik atau turun bergantung kepada ekonomi sesebuah negara dan juga ekonomi dunia.

iluminasi.com ingin berkongsi 10 mata wang dunia yang mempunyai nilai paling tinggi di dunia ketika ini.

Walaupun ekonomi Amerika Syarikat dikatakan sangat gah dan pelopor kepada ekonomi dunia, namun ia bukanlah yang tertinggi dan paling bernilai di dunia apabila berada di tangga ke 10. Walaubagaimanapun nilai USD semakin menurun untuk beberapa tahun yang lepas, ia masih kuat dan stabil.

USD adalah mata wang yang paling banyak diniagakan dan kadar pertukara USD paling popular adalah kadar USD ke EUR.

Mungkin ada yang tak pernah mendengar nama mata wang CHF atau Swiss Franc ini. Ia merupakan mata wang bagi Switzerland dan Liechenstein.

Ia merupakan mata wang ke-9 paling bernilai di dunia ketika ini. Umum mengetahui Switzerland mempunyai antara salah satu bank paling selamat di dunia, dan sektor perbankan rahsia Switzerland membuatkan mata wang CHF sebagai modal antarabangsa yang selamat.

Ketika Switzerland menyertai kesatuan mata wang, ia menyandarkan mata wang Franc kepada Euro membuatkan mereka mempunyai dua sistem mata wang, dan tidak memansuhkan penggunaan Franc.

Kadar pertukaran Swiss Franc paling popular adalah dari EUR kepada CHF.

EUR adalah mata wang bagi rasmi bagi negara-negara di benua Eropah iaitu 19 daripada 28 negara Kesatuan Eropah.

Antara negara-negara yang menggunakan mata wang EUR adalah Austria, Belgium, Cyprus, Estonia, Finland, France, Germany, Ireland, Italy, Latvia, Lithuania, Luxembourg, Malta, Belanda, Portugal, Slovakia, Slovenia dan Sepanyol.

Lebih daripada 1.109 trilion wang Euro berada dalam edaran wang dunia sehingga Januari 2017, membuatkan nilai gabungan wang kertas dan syiling euro sebagai mata wang yang paling banyak di dunia, mengalahkan USD.

Kepulauan Cayman adalah pulau di Wilayah Luar Negara British (British Overseas Territory) yang merangkumi 3 pulau di selatan Laut Caribbean. Mata wang yang digunakan di kawasan berkeluasan 264 kilometer persegi ini adalah Dolar Cayman atau KYD.

Kadar pertukaran mata wang Kepulauan Cayman paling popular adalah kadar USD ke KYD. Sebagai mata wang ke-7 paling bernilai di dunia, nilai 1 KYD adalah bersamaan 1.22 USD atau RM4.93.

Pound sterling atau GBP adalah antara mata wang paling popular di dunia selepas USD. Kebiasaannya umum hanya mengetahui GBP sebagai mata wang bagi United Kingdom sahaja, namum ia juga merupakan mata wang bagi Jersey, Guernsey, Isle of Man, South Georgia, Kepulauan Sandwich Selatan, Wilayah Antartik British dan Tristan da Cunha.

Pound sterling berada di tangga ke-5 mata wang paling bernilai, dan mata wang ke-4 paling banyak diniagakan di pasaran pertukaran asing. Kadar pertukaran paling popular bagi Pound Sterling adalah kadar EUR kepada GBP. Nilai 1 GBP kepada RM ketika ini adalah RM5.33.

Gibraltar juga merupakan salah satu daripada Wilayah Luar Negara British, yang terletak di pantai selatan Sepanyol.

Mata wang yang digunakan Gibraltar adalah Gibraltar pound (GIP). Ia boleh ditukarkan dengan nilai British pound pada nilai setara iaitu 1:1.

GIP dikawal oleh bank pusat dan Kerajaan Gibraltar bertanggungjawab menghasilkan dan mencetak wang syiling dan kertas. Pertukaran Gibraltar Pound paling popular adalah kadar EUR kepada GIP. Nilai GIP adalah bersamaan RM5.36

Berada di tangga ke-4 nilai mata wang paling tinggi adalah JOD atau Dinar Jordan. Kadar pertukaran Dinar Jordan paling popular adalah kadar JOD kepada EUR.

Terbing Barat juga menggunakan Dinar Jordan, dan ketika ini 1 JOD bersamaan RM5.82.

Oman adalah negara yang mempunyai nilai mata wang ke-3 paling tinggi di dunia, iaitu OMR atau Riyal Oman. Sebelum menggunakan OMR, Oman menggunakan mata wang INR atau Rupee India, sehingga 1940. Disebabkan ini, kadar pertukaran Riyal Oman adalah kadar dari INR kepada OMR.

Walaupun pasaran minyak mentah menjadi merosot akibat bekalan berlebihan oleh Oman, namun Riyal Oman masih tetap kukuh. Ketika ini, 1 OMR bersamaan USD2.60 atau RM10.72.

BHD atau Dinar Bahrain adalah mata wang bagi negara Bahrain. Lokasi strategik Kerajaan Bahrain memberikan peluang kepada hubungan asing yang menguatkan lagi mata wang Bahrain. Pekerja asing paling banyak di Bahrain adalah orang India yang membuatkan kadar pertukaran Dinar Bahrain paling popular adalah kadar INR (Rupee India) kepada BHD.

Selain itu, negara ini menarik minat ramai pekerja asing dari serata dunia kerana nilai mata wang yang sangat tinggi. Ketika ini 1BHD bersamaan RM10.95

Dan senarai nilai mata wang paling tinggi di dunia, diungguli oleh KWD, atau Dinar Kuwait yang merupakan mata wang bagi Kuwait. Mata wang negara yang kaya dengan minyak ini begitu kuat dan kukuh adalah disebabkan ekonominya yang sangat stabil.

Kuwait menggunakan Dinar Iraq buat sementara waktu ketika Perang Gulf, dan kemudiannya menyandarkan Dinar Kuwait kepada USD.

Pada tahun 2007, Dinar Kuwait bebas daripada mana-mana pengaruh mata wang dan bermula tahun 2013, KWD adalah mata wang yang mempunyai nilai paling tinggi di dunia.


Kisah Elon Musk Dari Seorang Mangsa Buli Kepada Usahawan Teknologi

Dalam dunia teknologi, Elon Musk adalah nama yang tidak perlu diperkenalkan lagi. Beliau adalah seorang billionaire dan memiliki beberapa syarikat yang bernilai lebih $1 bilion setiap satunya antaranya Tesla, SpaceX dan Paypal. Pada Jun 2016, beliau dianggarkan mempunyai aset bernilai $11.5 bilion, seterusnya meletakkannya ditangga ke 86 dalam senarai orang terkaya di dunia.

Elon Musk adalah contoh kejayaan seseorang yang bermula dengan minat dalam dunia teknologi yang digunakan sebaiknya untuk mencapai kejayaan dalam bidang keusahawan.

Elon Musk lahir pada tahun 1971 di Afrika Selatan. Ibunya merupakan seorang model dan ahli pemakanan manakala bapanya seorang jurutera elektromekanikal. Setelah kedua orang tuanya berpisah pada 1980, beliau tinggal bersama bapanya. Ketika fasa itulah minatnya terhadap teknologi dan perkomputeran semakin berkembang.

Beliau menghabiskan banyak masa untuk belajar pengaturcaraan secara sendiri. Antara kejayaan awalnya adalah menjual kod permainan video yang dihasilkan bernama Blastar kepada sebuah majalah bernama PC and Office Technology pada harga $500.

Elon Musk menghadapi zaman kanak-kanak yang sukar. Beliau sering dibuli disekolah dan pernah dimasukkan ke hospital kerana cedera setelah dicampak dari tangga. Setelah menamatkan sekolah, beliau telah merancang untuk berhijrah ke Amerika Syarikat. Tanpa bantuan daripada ibu bapa, laluannya bukanlah mudah. Pada mulanya, beliau telah tinggal di Kanada bersama saudaranya dan memperolehi kerakyatan Kanada. Untuk meneruskan kelangsungan hidup, beliau banyak melakukan kerja-kerja yang bergaji rendah.

Ketika berusia 19 tahun, beliau diterima masuk ke Queens University (Ontario) dan selepas menamatkan pengajian selama 2 tahun, beliau mendapat tawaran biasiswa untuk melanjutkan pengajian di University of Pennsylvania, Amerika Syarikat dalam bidang Fizik. Beliau turut berjaya menghabiskan pengajian dalam bidang Ekonomi di sana. Pada 1995, beliau telah memasuki Stanford University di California untuk menyambung pengajian PhD. Dua hari setelah bermula pengajian, beliau mengambil keputusan untuk tidak meneruskannya untuk memulakan cita-citanya dalam bidang teknologi, angkasa dan tenaga hijau.

Setelah berhenti daripada pengajiannya di Stanford University, pada 1995 Elon Musk dan abangnya Kimbal telah meminjam $28000 daripada ayah mereka dan menubuhkan sebuah syarikat bernama Zip2, syarikat yang membuat perisian. Ketika itu, dunia internet baru sahaja mula berkembang dan syarikat percetakan surat khabar sudah mula ingin menerbitkan akhbar mereka dalam bentuk digital. Elon Musk seorang yang bijak mengambil peluang dan beliau telah memenangi kontrak daripada syarikat-syarikat besar seperti The New York Times dan Chicago Tribune untuk membantu mereka menerbitkan akhbar digital.

Pada 1999, beliau menjual syaikat Zip2 kepada Compaq pada harga $307 juta dalam bentuk wang tunai dan $34 juta dalam bentuk saham. Kemudian, beliau menubuhkan pula syarikat bernama X.com, sebuah syarikat yang menawarkan servis kewangan dalam talian dan pembayaran melalui emel. Setahun kemudian, syarikat ini telah bergabung dengan Confinity, syarikat yang memiliki penyedia perkhidmatan pembayaran dalam talian, Paypal.

Pada 2002, Paypal telah dijual kepada eBay dimana hasil daripada penjualan itu, beliau yang mempunyai pegangan saham sebanyak 11.7% telah mendapat $165 juta. Kejayaan Paypal ini adalah permulaan kejayaan-kejayaan lebih besar yang dikecapi oleh beliau. Dengan minat mendalam terhadap bidang eksplorasi angkasa, beliau menubuhkan pula syarikat Space Exploration Technologies (SpaceX) pada tahun 2002.

Idea penubuhan Tesla Motors bukanlah idea Elon Musk, sebaliknya Tesla Motors ditubuhkan oleh Martin Eberhard dan Marc Tarpenning. Pada 2004, Elon Musk telah membuat pelaburan dan menjadi penyumbang terbesar dana untuk Tesla, seterusnya menjadikan beliau sebagai pengerusi syarikat tersebut. Mengikut rekod, pada Januari 2016 beliau memiliki kira-kira 22% daripada pegangan saham dalam Tesla.

Selain 2 syarikat ini, Elon Musk juga telah melabur dalam banyak syarikat yang strategik antaranya NeuroVigil, Vicarious, SolarCity dan Stripe. Secara keseluruhan, beliau memiliki pegangan saham dalam 20 buah syarikat. Hasil daripada pelaburan yang bijak dan strategik inilah yang membolehkan beliau menikmati kekayaan yang dikecapinya kini.


Bolehkah Motosikal Menggunakan Laluan Kecemasan?

"Gila motorsikal nak masuk lorong biasa sekali dengan kereta lori semua!"

Begitulah ayat-ayat yang selalu kita dengar orang ramai utarakan berkenaan di mana sepatutnya motorsikal dipandu atas jalan. Memang berlaku kekeliruan tentang siapa yang berhak atau tidak berhak menggunakan lorong kecemasan, sehinggakan terjadi banyak kes di mana pemandu kereta bergaduh dengan penunggang motorsikal akibat kereta yang dipandu dalam lorong kecemasan, sehinggakan motorsikal tidak dapat lalu.

Jadi, persoalannya, siapa yang layak guna lorong kecemasan? Soalan ini perlu dijawab dengan menggunakan fakta jadi hari ini kami kongsikan 3 fakta tentang isu ini yang harapnya dapat menjawab persoalan masyarakat kita ini.

Menurut Akta Pengangkutan Jalan 1987, penunggang motorsikal yang meletak, menunda atau memandu di lorong-lorong kecemasan sebenarnya sedang melakukan kesalahan trafik. Kesalahan tersebut boleh dikompaun sebanyak RM300 untuk setiap kesalahan tanpa rayuan dibenarkan.

Dalam satu temubual bersama wartawan bagi pihak Mstar, Timbalan Ketua Pengarah (Pengurusan) Jabatan Pengangkutan Jalan (JPJ), Datuk Wan Ahmad Uzir Wan Sulaiman memberitahu yang lorong kecemasan hanya untuk kegunaan pihak berkuasa, sekiranya berlaku kecemasan. Sehubungan itu, larangan tersebut juga jatuh kepada penunggang motorsikal.

“Mana-mana kenderaan termasuk motosikal tidak dibenarkan menggunakan lorong kecemasan,” katanya.

Menurut Wan Ahmad Uzir, pengguna jalan raya yang didapati menggunakan lorong kecemasan boleh didakwa di mahkamah di bawah Akta JPJ 1987. Sila rujuk poin nombor 1 di atas. (Rujukan)

Menerusi temuramah bersama wartawan daripada New Straits Times, Assisten Komisioner Polis Unit Trafik Mohd Nadzri Hussain, memberitahu dengan jelas, "lorong kecemasan sebenarnya tidak boleh digunakan walaupun oleh penunggang motorsikal" semasa merujuk kes di mana penunggang motorsikal menyepak cermin sisi kereta yang menghalang jalan, pada 5 Jun 2016.

Penunggang motorsikal itu, menurut Assisten Komisioner Polis Unit Trafik Mohd Nadzri Hussain, melakukan dua kesalahan - satu, merosakkan kenderaan orang lain dan dua, memandu di lorong kecemasan. (Rujukan)

Namun, atas budi bicara, undang-undang itu tidak dikawal secara ketat menyedari kesedaran tentang keselamatan penunggang motorsikal pada pemandu-pemandu lain masih amat rendah.

Pihak polis dan JPJ memilih untuk memastikan keselamatan penunggang motorsikal selamat dan trafik berjalan dengan lancar, kerana diakui menunggang di lorong kecemasan di Malaysia, jauh lebih selamat.

Pemandu-pemandu di negara kita yang memandu kereta, van, bas dan lori khasnya kurang kesedaran tentang bagaimana hendak memastikan jarak selamat antara kenderaan mereka dengan motorsikal, jika kita berkongsi lorong. Mentaliti memandang rendah dan hina penunggang motorsikal juga menjadi salah satu penyebab besar kenapa sukar penunggang motorsikal hendak dihormati atas jalan raya.Rasanya tak perlulah nak sebut tentang orang yang mengungkit tentang cukai jalan yang dibayar, jika adab pun tak mampu diadakan.

Pertama, jika anda rasa yang menunggang motorsikal di lorong kecemasan langkah baik untuk anda, tidak ada masalah anda berbuat demikian cuma jika anda disaman kerana kesalahan tersebut, anda harus terima anda melakukan kesalahan.

Kedua, jika ada kereta yang masuk ke lorong kecemasan, statusnya sebenarnya sama saja dengan motorsikal yang menggunakan lorong kecemasan. Kedua-duanya tidak ada hak untuk menggunakan lorong tersebut.

Ketiga, penunggang motorsikal tidak layak untuk mengamuk, memarahi, menghalau, mengangkat jari hantu atau menyepak cermin sisi kereta yang menghalang laluan motorsikal di lorong kecemasan, kerana kedua-dua pihak sebenarnya salah.

Keempat, penunggang motorsikal mempunyai hak untuk berada di lorong sebenar jalan raya tak kiralah di mana saja sekalipun termasuklah lebuh raya. Jika anda merapatkan kenderaan anda untuk membuat penunggang mototsikal masuk ke lorong kecemasan kerana memperlahankan trafik di lorong kiri, tindakan anda itu salah dan mengacau hak penunggang motorsikal di jalan raya.

Begitulah serba sedikit penerangan yang kami rasakan amat penting dalam menjernihkan kekeruhan pemahaman masyarakat kita tentang undang-undang ini.


5 Negara Terbaik Untuk Mendapatkan Rawatan Perubatan di Dunia

"Medical tourism" atau pelancongan perubatan merupakan salah satu industri yang tiba-tiba popular selepas kenaikan kos rawatan bagi pesakit di seluruh dunia. Bukan semua negara sebenarnya yang menyediakan perkhidmatan kesihatan secara mudah, ada kalanya sesetengah pesakit langsung tidak akan diberikan bantuan perkhidmatan hanya kerana ketiadaan insurans atau wang, bergantung kepada situasi.

Pelancongan perubatan membuka pintu kepada negara-negara yang mempunyai pakej perubatan menarik untuk menjadi destinasi pesakit yang seterusnya membuka kepada pelbagai peluang lain bagi menjana ekonomi.

Negara-negara manakah yang diiktiraf sebagai destinasi pelancongan perubatan terbaik di dunia? Jom kita baca.

Memegang status negara maju menjadikan Singapura mudah untuk menarik minat masyarakat dunia berkunjung ke sana bagi mendapatkan rawatan, kerana mempunyai fasiliti yang cukup dan pakar yang berkemahiran tinggi. Singapura berada dalam kedudukan antara yang terbaik dunia dalam kualiti perkhidmatan kesihatan mereka. Terbukti dengan mempunyai kadar kematian bayi terendah dunia disamping mempunyai purata kadar hidup lebih baik berbanding banyak negara maju lain, tak hairanlah Singapura adalah antara salah satu destinasi terbaik bagi pesakit.

Dengan pelaburan besar kerajaan Costa Rica bagi memastikan sektor kesihatan mempunyai peruntukan secukupnya, kesihatan kini menjadi salah satu sebab mengapa pelancong gemar berkunjung ke Costa Rica khasnya daripada Amerika Syarikat.

Mengamalkan dua sistem perubatan di Costa dengan satu dijaga sektor swasta sementara satu lagi sistem yang digelarkan 'caja' - memerlukan sumbangan bulanan daripada peserta dalam bentuk potongan gaji sebanyak 6 ke 12% yang turut sama melindungi ahli keluarga yang ada. Dengan pembayaran yuran bulanan tersebut, pesakit berhak mendapatkan sebarang jenis rawatan tak kira apa jenis sakit sekalipun.

WHO menyenaraikan Colombia dikedudukan ke 22 daripada 191 negara dalam kualiti perkhidmatan kesihatan. Mempunyai sistem insurans kelolaan kerajaan yang dinamakan sebagai EPS, setiap peserta membayar sebanyak 12% daripada gaji mereka untuk membolehkan pesakit mendapatkan semua jenis rawatan.

Pilihan hospital yang pelbagai juga menjadikan Colombia sebagai destinasi menarik pesakit. Lebih separuh daripada 43 buah hospital terbaik di benua Latin Amerika terletak di Colombia.

Dengan tawaran mampu menjimatkan hampir 75% perbelanjaan jika perkhidmatan dilakukan di India, India menjadi sasaran pelancong yang mahu menjimatkan duit dalam menampung kos perbuatan. Dianggarkan pelancongan perubatan di India saja mempunyai nilai terkumpul hampir RM8.8 billion pada tahun 2015 selepas lebih 100 ribu orang pesakit luar berkunjung ke sana.

Perubatan di India terkenal kepada mereka yang perlu menjalani rawatan sum-sum tulang, pembedahan mata dan pakej pintasan jantung yang berharga RM45 ribu jika dibandingkan dengan jumlah RM450 ribu di tempat-tempat lain.

Siapa sangka ketika ini Malaysia menjadi pilihan ramai dalam mendapatkan rawatan? Terkenal dengan kos rawatan rendah serta fasiliti yang mencukupi, Malaysia mendapat faedah besar selepas kos di Singapura semakin lama semakin meningkat. Fasiliti di Malaysia juga dilaporkan lebih baik berbanding India.

Dengan dibarisi doktor-doktor terlatih yang fasih berbahasa Inggeris, pelancong kerap berkunjung ke Georgetown atau Kuala Lumpur bagi mendapatkan rawatan. Pesakit boleh memilih untuk mendapatkan rawatan di hospital awam melalui konsep full paying patient atau ke hospital yang dikendalikan syarikat swasta bagi mendapatkan keselesaan yang lebih.

Dari tahun ke tahun, jumlah pelancong yang datang ke Malaysia bagi mendapatkan rawatan perubatan meningkat 100% atas permintaan yang banyak dan sedikit sebanyak, ini membantu meningkatkan ekonomi negara kita.


3 Suplemen Paling Penting Untuk Bina Badan Dan Otot

Kini trend sado dah semakin berkembang dan berleluasa. Terima kasih kepada industri kesihatan yang kian meluas membuatkan gym-gym tumbuh bak cendawan selepas hujan. Jejaka-jejaka sado pun tak kurangnya juga semakin bertambah di jalanan mengganggu dan mencuri hati gadis-gadis.

Namun, dengan perhatian yang diperoleh, bukan mudah untuk menjadi sado. Pelbagai pengorbanan yang perlu dilakukan demi mendapatkan badan yang diidam-idamkan. Selain penat peluh di gym, makanan yang sihat serta rehat dan cukup, suplemen juga memainkan peranan yang sangat penting.

Mungkin ada yang berpendapat tanpa suplemen pun boleh dapatkan badan yang cantik. Ya, memang itu tak dapat dinafikan, namun, nama suplemen atau makanan tambahan itu sendiri menjelaskan bahawa ia hanya tambahan kepada yang sedia ada.

Makanan dari sumber semulajadi seperti ayam, daging dan ikan adalah yang terbaik tetapi jika ditambahkan dengan suplemen, ia akan menjadi lebih pantas dan mudah.

Bagi mereka yang mahu ambil suplemen, iluminasi.com ingin berkongsi 3 suplemen yang paling penting dalam membina otot dan badan.

Creatine adalah bahan semulajadi yang ada dalam sel otot badan kita yang mana 95% daripada bekalannya dijumpai di sekitar tisu otot rangka. Badan manusia menghasilkan creatine namun dalam jumlah sedikit. Creatine juga boleh dijumpai dalam daging merah termasuk daging lembu. Namun untuk memaksimakan penyimpanan dan manfaat creatine sepenuhnya, anda perlu makan lebih daripada 1 kilogram daging.

Jadi, jika tak mampu makan daging sebanyak itu anda boleh ambil suplemen creatine yang mana lebih murah daripada kos daging. Fungsi creatine adalah meningkatkan kekuatan otot, dan juga membantu pulihkan tenaga anda di antara set workout dengan lebih cepat. Ini membuatkan anda boleh workout lebih lama dan lebih power, yang membuatkan otot anda cepat membesar.

Creatine juga adalah suplemen yang paling banyak dikaji selepas whey protein.

Boleh dikatakan 90% daripada mereka yang bersenam untuk menjadi sado mengambil suplemen ini dan suplemen bina badan yang paling laris di dunia. Tak kiralah anda dapatkan otot atau nak kurangkan lemak, whey protein boleh membantu anda mendapatkan hasil lebih cepat. Terdapat pelbagai jenis suplemen protein di pasaran. Protein adalah nutrien paling penting dalam usaha membina otot, dan whey protein adalah yang terbaik jika perlu dipilih satu.

Whey protein mengandungi jumlah protein yang sangat tinggi, dan biasanya diminum betul-betul selepas habis workout. Ini adalah kerana ketika itu otot dan badan sangat memerlukan nutrien ini dan dapat menyerap dengan baik. Whey juga merupakan protein yang dihadam dengan cepat yang membantu membekalkan asid amino kepada otot.

Ini mungkin antara suplemen yang ramai yang kurang faham kegunaannya lebih-lebih lagi mereka yang baru berjinak dalam dunia bina badan. Namun jika melihatkan kepada abang-abang sado, pasti mereka ambil BCAA ini kerana ia antara nutrien paling penting dalam bina otot. Terdapat 20 jenis asid amino dalam badan kita, tetapi hanya 3 sahaja dikategorikan sebagai BCAA iaitu leucine, isoleucine, and valine.

Ketiga-tiga asid amino ini merangsang sintesis protein dan juga mengawal metabolisma protein. Fungsi BCAA dalam bina badan adalah mengurangkan keletihan pada otot, mempercepatkan proses pemulihan otot, mengurangkan kehilangan asid amino lain dan membantu badan menyerap protein.

Selain itu, BCAA juga bertindak sebagai sumber tenaga ketika workout yang menggantikan nutrien yang hilang ketika bersenam. Jika ada duit lebih, BCAA adalah suplemen yang wajib!

Walau sehebat mana pun suplemen ini, tanpa pemakanan yang betul dan senaman yang padu, jangan nak mimpi badan cun dan sado.


7 Fakta Menarik Mengenai Ganja

Ganja. Banyak pendapat yang akan anda dengar jika menyebut perkataan ini. Ada yang mengatakan ia adalah haram, tidak baik untuk kesihatan dan patut diharamkan. Ada juga yang mengatakan ia tidak berbahaya, memberi manfaat dan bagus digunakan untuk perubatan.

Namun, ia masih tetap haram di Malaysia dan kebanyakan negara di serata dunia. Apa-apa pun iluminasi.com ingin berkongsi 7 fakta mengenai ganja yang anda mungkin tak pernah tahu.

Ganja mempunyai pelbagai jenis nama yang berlainan, antaranya pot, weed, Mary Jane, sticky-icky, grass, 420, ganga, buds, stinkweed, joint, dope dan banyak lagi. Namun, nama yang paling banyak digunakan di seluruh dunia adalah nama saintifik tumbuhan ini, iaitu cannabis.

Apa pun nama yang anda panggil, yang penting ganja ini berasal dari Asia. Bukti penanaman tumbuhan ini yang pertama di dunia datang dari Asia Timur. Ketika itu, tangkainya digunakan sebagai serat dan buahnya pula di makan. Dalam buku ubatan yang paling tua di dunia, iaitu "pen-ts’ao ching", cannabis juga termasuk dalam senarai ubatan tersebut yang disusun idari tradisi lisan Cina sejak tahun 2700 Sebelum Masihi.

Ma, adalah nama bagi ganja di zaman purba China. Ia digunakan sebagai makanan, minyak, pakaian dan perbuatan, kira-kira tahun 6,000 sebelum masihi, dan mungkin dua kali ganda tempoh itu. Ia juga dikatakan antara tanaman yang terawal di dunia.

Namun bukti yang ada mengenai perubatan marijuana adalah pada tahun 2737 sebelum masihi ketika Maharaja Merah Shen Nung diberikan pujian atas penulisan "The Herbal".

Dalam penulisan tersebut, marijuana tersenarai sebagai sumber perubatan yang digunakan untuk meredakan sakit sendi dan gout.

Tak ada siapa yang tahu mana datangnya nama Marijuana. Cerita-cerita lama ada yang mengatakan ia adalah gabungan nama Maria dan Juana, slang bagi pelacur. Juga terdapat teori ia mendapat nama dari perkataan "maraguanquo" yang bermaksud "tumbuhan memabukkan". Ada pendapat oleh pengkaji-pengkaji bahawa marijuana berasal dari China, iaitu "ma ren" dan "ma hua" yang merujuk kepada bahagian-bahagian tumbuhan tersebut.

Kedua-dua hemp dan marijuana adalah ganja, yang mempunyai bentuk daun yang serupa serta subspesis tumbuhan Cannabis sativa. Namun, kedua-duanya adalah sangat berbeza.

Marijuana mempunyai tunas berbunga dan tinggi kandungan THC (delta-9 tetrahydrocannabinol) yang membuatkan rasa "high". Hemp pula mengandungi kandungan THC yang sangat rendah, dan tak memabukkan jika dihisap.

Universiti California San Francisco dan Universiti Alabama membuat kajian terhadap 5,000 penghisap ganja, yang mendapati bahawa individu yang menghisap ganja beberapa kali seminggu mempunyai kapasiti paru-paru yang lebih kuat dan daya hembusan yang lebih baik daripada mereka yang tidak. Pada tahun 2005, kajian oleh Universiti California Los Angeles juga mendapati bahawa menghisap ganja kemungkinan dapat membantu mencegah barah paru-paru.

Tak seperti tembakau yang mengandungi karsinogen, ganja mengandungi cannibinoids dan THC yang dikatakan mengurangkan aktiviti pertumbuhan kanser.

Jika di ganja digunakan untuk tujuan perubatan oleh China Purba, lain pula ceritanya di India. Ia merupakan bahan yang biasa di India dan digunakan dalam majlis keagamaan dan membantu orang untuk relaks. Ia juga dijadikan minuman yang direbus bersama kacang dan susu yang diberi nama "Bhang". Orang India ketika itu sangat gembira, membuatkan Kerajaan Koloni British di India risaukan populasi India menjadi tidak siuman, lalu mengarahkan kajian.

Mereka kemudiankan mengeluarkan laporan bertajuk "Laporan Suruhanjaya Dadah India Hem 1894". Dalam laporan itu mengatakan penggunaan ganja tidak berbahaya, malah jika larangan dikenakan ke atas ganja, ia akan membawa kemudaratan.


Tahukah anda siapa pencipta emoji dan sejarah tentang emoji?

Anda mesti pernah mendengar pepatah yang mengatakan bahawa gambar bernilai seribu kata. Ia mungkin kelihatan seperti kata-kata yang biasa pada mulanya tetapi jika diteliti semula , memang ada gambar yang sangat bernilai walaupun ianya sebuah potret lama.

Pernahkah anda melihat gambar lama anda bersama keluarga atau rakan-rakan? Pasti ianya akan mengamit memori kenangan silam. Ia mungkin membawa anda memikir kenangan tersebut lebih daripada seribu perkataan setelah melihat gambar itu.

Sebenarnya, gambar atau imej visual yang sederhana boleh membantu untuk menyatakan perasaan dan emosi yang mungkin tidak dapat diungkapkan dengan kata-kata. Jika anda pernah berkomunikasi dengan seseorang melalui emel, mesej pesanan ringkas atau beberapa bentuk mesej elektronik lain seperti whatsapp,wechat dan telegeram. Anda harus sedar bahawa kata-kata di dalam mesej sahaja tidak cukup untuk disampaikan kerana pada zaman sekarang ianya perlu diselit dengan gambaran emosi untuk membuat mesej tersebut lebih berkesan.

Mujurlah komputer dan telefon pintar pada hari ini penuh dengan pelbagai imej yang boleh dikongsikan ke dalam mesej untuk membantu supaya dapat berkomunikasi dengan lebih berkesan. Imej ataupun icon emosi yang memenuhi setiap mesej pada saat ini dikenali sebagai “emoji”. Generasi muda pada hari ini mungkin mempunyai masa yang sukar jika pada masa ini tiada emoji untuk mereka berkomunikasi disebabkan masing-masing mempunyai gadjet yang canggih.

Pada awal tahun 90an kita terpaksa bergantung terhadap perkataan sahaja untuk berkomunikasi dengan orang lain. Nasib baik semuanya berubah apabila terdapat seorang lelaki Jepun yang bernama Shigetaka Kurita mencipta emoji pada tahun 1998.

Kurita bekerja untuk NTT DoCoMo, syarikat komunikasi mudah alih yang besar di Jepun. Beliau adalah sebahagian daripada pasukan yang ditugaskan untuk membangunkan sistem Internet mudah alih pertama syarikat itu. Sistem mereka terhad kepada 250 aksara mesej dan disebabkan itu, Kurita mendapat idea bahawa emoji dapat membolehkan pengguna berkomunikasi dengan lebih berkesan.

Set pertama emoji yang dibangunkan itu mengandungi 176 emoji yang besaiz 12x12 piksel gambar yang menyatakan pelbagai emosi dan idea. Ia termasuk emoji untuk menyatakan perkara mengenai cuaca, makanan, minuman, perasaan dan perasaan. Kurita mengambil inspirasi daripada komik Jepun (manga) dan logo grafik Cina yang digunakan dalam sistem penulisan Jepun moden (kanji).

Emoji sebenarnya perkataan jepun yang bermaksud "gambar" (e) "watak" (moji). Emoji sebenarnya berbeza dengan emotikon. Emotikon mempunyai fungsi yang sama dengan emoji tetapi ia terdiri dengan menggunakan aksara biasa. Sebagai contoh, anda boleh mencipta wajah senyuman dengan menggunakan tanda titik bertindih, sengkang dan kurungan “:-)”. Manakala emoji pula adalah gambar atau ikon sebenar yang telah siap untuk dimasukkan ke dalam mesej.

Emoji yang dihasilkan oleh Kurita merupakan salah satu kejutan besar di Jepun. Tidak lama kemudian pihak syarikat telekomunikasi dan teknologi turut menggunakan emoji tersebut. Walau bagaimanapun emoji ini mengambil masa yang lama untuk disebarkan teknologi tersebut ke negara lain.

Pada akhir tahun 2000an, populariti emoji ini berkembang luas di Amerika disebabkan sistem operasi iOS yang dimiliki oleh Apple turut menggunakkan teknologi emoji. Emoji mula diperkenalkan lebih luas diserata dunia pada tahun 2010 dan ia diseragamkan melalui Unicode yang mejadikan ianya satu standard untuk berkomunikasi secara elektronik berdasarkan watak.

Populariti emojis di Amerika Syarikat adalah sebahagian besarnya disebabkan oleh kemasukan mereka oleh Apple dalam sistem operasi iOS pada akhir tahun 2000an. Emoji floodgates benar-benar dibuka pada tahun 2010 apabila emojis diseragamkan oleh Unicode, yang merupakan standard sejagat untuk komunikasi elektronik berdasarkan watak. Apabila system emoji diseragamkan, ia membolehkan syarikat teknologi seperti Microsoft, Google, Twitter dan Facebook boleh mengembangkan emoji mereka sendiri yang boleh diakui tanpa mengira sistem operasi.


Kisah Kejayaan DJI, Syarikat Drone Yang Menguasai 70% Pasaran Drone Dunia

Sekiranya ada seorang peminat drone, DJI adalah jenama yang tidak perlu diperkenalkan lagi. DJI adalah sebuah syarikat yang memonopoli pasaran drone seluruh dunia dan menjadi pilihan penggemar drone di Malaysia. Dengan pelbagai ciri menarik dan teknologi terbaru padanya, drone buatan DJI pastinya akan menjadi pilihan utama.

DJI atau Da-Jiang Innovation Technology adalah idea seorang pemuda bernama Frank Wang yang berasal dari China. Mari selami kisah kejayaan syarikat ini sehingga menjadi pelopor dalam dunia drone.

Beliau lahir pada tahun 1980 di Hangzhou, China. Emaknya merupakan seorang cikgu manakala bapanya pula seorang jurutera. Sejak kecil lagi beliau sudah mempunyai minat terhadap objek terbang dan gemar menghabiskan masa membaca buku mengenai teknologi penerbangan. Cita-citanya sejak daripada kecil adalah mencipta sebuah objek terbang yang dilengkapi dengan kamera dan boleh mengikut pergerakannya. Ketika berumur 16 tahun, beliau menerima sebuah mainan helicopter pertamanya yang boleh dikawal dengan alat kawalan jauh.

Beliau kemudiannya meneruskan pengajian di East China Normal University dalam bidang psikologi. Semakin meningkat usianya, beliau semakin obsess dengan teknologi objek terbang dan bercita-cita meneruskan pengajian di universiti terkemuka di Amerika Syarikat. Malangnya, beliau bukanlah seorang yang cemerlang dalam akademik dan keputusan peperiksaannya membantutkan hasratnya itu. Beliau kemudiannya diterima masuk ke Hong Kong University of Science & Technology (UST) pada 2003.

Ketika di tahun akhirnya di universiti, beliau berjaya mencipta helikopter dan alat kawalan jauhnya yang pertama. Pensyarahnya dalam bidang robotik, Li Zexiang telah mengesan bakatnya ini dan telah menjadi mentornya untuk projek akhir tahun pengajiannya disitu. Dibawah pengawasan Prof. Li Zexiang, beliau telah berjaya mencipta sebuah miniatur helikopter yang diiktiraf sebagai yang pertama didunia berjaya terbang ke puncak Gunung Everest.

DJI merupakan idea Frank Wang. Antara ahli terawalnya adalah Jinying Chen, Zhihui Lu dan Chuqiang Chen. Pada awalnya, syarikat ini hanya beroperasi di sebuah apartment 3 bilik yang didiami mereka. Zhihui Lu, iaitu ahli termuda DJI telah menutup syarikat kecilnya sebelum berpindah ke Shenzen untuk menyertai DJI. Ketika itu duit poketnya hanya tinggal 100 dollar.

Pada peringkat awal, mereka akan merakam video mengenai helikopter ciptaan mereka dan memuatnaik ke internet. Hasil ciptaan mereka ini padanya awalnya hanya mampu dibeli oleh golongan tertentu seperti pihak universiti dan syarikat-syarikat milik kerajaan. Sebuah helicopter biasanya dijual pada harga $6000 manakala kos menghasilkannya pula sekitar $2000.

Pada penghujung tahun 2006, mereka berjaya menjual secara purata 60 buah helicopter setiap bulan serta telah mendapat pelaburan sebanyak $90000 daripada Lu Di, kawan kepada keluarga Frank. 2 tahun kemudian, iaitu pada 2008 drone pertama DJI telah dihasilkan. Pada tahun inilah 3 ahli kumpulan DJI yang terawal iaitu Lu, Chujiang telah Jinying telah meninggalkan DJI, membawa bersama-sama mereka teknologi penciptaan drone.

Pada 2011, DJI mula bertindak agresif. Mereka telah memperkenalkan alat kawalan yang lebih canggih dengan fungsi auto pilot. Mereka juga berjaya mengurangkan kos pembuatan drone daripada $2000 sebuah kepada hanya $400 sebuah.

Bagi meluaskan pasaran ke seluruh dunia, syarikat DJI North America telah ditubuhkan dengan kerjasama Colin Guinn. Colin menguasai 48% pegangan saham manakala DJI memegang 52% saham. Setahun kemudiannya, mereka berjaya mencipta pakej lengkap untuk sebuah drone, daripada perisian, gimbal, alat kawalan jauh dan sebagainya.

Pada tahun 2013, mereka memperkenalkan Phantom yang terus melonjakkan pendapatan DJI. Pada ketika itu, 30% pendapatan DJI datang daripada Amerika Syarikat, 30% daripada Eropah, 30% daripada Asia manakala selebihnya daripada Amerika Latin dan Afrika. DJI telah membeli kembali kesemua pegangan saham Colin Guinn. Pada tahun tersebut, pendapatan DJI sudah mencecah $130 juta!

Kini, syarikat DJI dianggarkan bernilai $10 bilion dimana Frank memegang 45% pegangan saham dengan nilai kira-kira $4.5 bilion. Kisah kejayaan DJI ini adalah contoh dimana minat yang mendalam terhadap sesuatu perkara ditambah pula rancangan yang strategik berjaya menghasilkan sebuah empayar perniagaan besar dunia.


Bekas Doktor Ini Kongsi Kisahnya Daripada Pelajar "Straight A" SPM Kepada Pelajar Tercorot Universiti Di Rusia

Hidup ini bukanlah seperti yang kita jangkakan dan mahukan. Apa yang kita rancang, tak semestinya menjadi, dan apa yang kita tak sangka, kemungkinan berlaku.

Ikuti pengakuan seorang budak pandai, Faiz Najmi, yang dahulunya pelajar "Straight A" SPM namun menjadi tercorot di peringkat universiti. Beliau adalah bekas doktor perubatan dan kini adalah agen takaful.

1. Aku ni taklah super pandai sangat, tapi waktu SPM aku dapat straight A dan CGPA aku pun 3.90+ gitu tak ingat sangat. Ada budak yg pointer lagi hebat daripada aku, semuanya budak perempuan dalam batch aku semasa di MRSM Taiping dulu. Kiranya dalam kategori lelaki, aku paling pandai ah, cuma tak pandai macam bebudak perempuan batch aku. Diorang tere! Senang kata aku ni bukan pelajar terbaik, tapi way above average lah jugak.

2. Aku dah tahu aku nak jadi doktor perubatan. Dengan result trial SPM aku yg ala-ala cemerlang, aku boleh 'demand' nak belajar di luar negara. Antara pathway yg ada masatu termasuk UK, Ireland, Australia, Russia. Boleh saja nak pilih yg paling berprestij tapi aku kan suka tempat rare dan cepat jadi doktor, so aku pilih la Russia. Enam tahun je berbanding tempat lain 7-8 tahun.

3. Aku takde pengalaman kerja atau travel solo lagi masatu. Takde gap year apakemende tu. Takde gap langsung, waktu cuti sekolah lepas SPM pun belajar juga, belajar memandu. Lepas habis memandu, terus masuk foundation course INTEC belajar situ pulak. Lepas graduate INTEC 6 bulan lepas keputusan SPM diumumkan, aku terus terbang ke Russia bawah naungan MARA. Pergh... memang aku belajar non-stop. Seolahnya aku tahu apa yg aku nak dalam hidup. Seolahnya aku mampu tawan dunia.

4. Mulalah kisah di Russia. Terkejut beruk culture shock aku baq ang! Tempat belajar bukan seperti yg aku jangka. Kampus buruk, hostel buruk, kelas buruk, fasiliti buruk, orang Russia perangai buruk, admin & dean's office teruk, cikgu tak pandai English, dalam kelas aku susah gila nak faham. Kan kat Malaysia belajar selalu dapat handout/spoonfeeding. Sampai Russia semua perlu buat sendiri! Senior pun belum ramai lagi masatu, dan mereka pun masih terkapai-kapai lagi.

5. Gila tak terkejut. Masa tu dahlah dengan pengalaman kena kejar & pukul skinhead, kena rompak, kena tipu tiket kapalterbang. Banyak jugak mini exam yg aku gagal, padahal aku budak pandai dulu kot!! Tahun pertama aku kat sana memang adjustment period. I was really struggling, and thinking of quitting all the time. Daripada budak pandai masa di sekolah, kepada jadi pelajar tercorot masa di universiti. It was really very humbling.

6. Sejak dari tu aku memang berazam nak lulus je dalam exam. Tak payah cemerlang sangat, lulus je. Mampus aku tak lulus jadi dropout - banyak nak kena bayar balik MARA oh!! Mana aku ade duit! Jadi kebanyakan exam aku dapat B atau C saja, A tu dapatla jugak tapi tak selalu. Dari pelajar cemerlang MRSM jadi pelajar biasa-biasa je di Medical Academy.

7. Di Russia banyak aku belajar realiti, cabaran & pancaroba alam dewasa. Kawan-kawan dan senior banyak membantu. Walaupun pelajar Malaysia tak ramai, tapi kami kenal sesama sendiri dan agak rapat. Kami pelajar Malaysia berkampung di kawasan hostel, tak pernah dengar pelajar Malaysia di Nizhny Novgorod sewa kat luar hostel universiti.

8. Aku mula develop my travel game pun masa belajar medik di Russia jugak. Pantang cuti semester mesti keluar Eurotrip. Aku kan pelajar corot masa tu, jadi ada masa lapang aku bukan ulangkaji sangat, aku berkawan dengan budak-budak Russian, Africa, Arab, India, Sri Lanka, Mauritius yg turut berkampung di situ. Kadang aku melepak kat kawasan uni lain yg pelajar Malaysian lain tak tahu aku melepak situ. Kadang pegi dating. Kadang main volleyball sampai 11pm sebab summer sana waktu siangnya panjang. Kadang main benda lain. Kadang aku buat nakal sikit tapi takyah cerita lah.

9. How the mighty had fallen. Jadi tiktok tiktok aku pass jugak sampai graduate. Aku dapat ijazah biru (blue diplome) - tanda aku ni average. Ada kawan-kawan aku yg lain dapat ijazah merah (red diplome) - tandanya graduate with first class (budak genius). Aku memang dah diberitahu Russian medical graduates akan mempunyai masalah adjustment dalam dunia kerja di Malaysia.

10. Balik Malaysia aku dapat posting HKL sebagai houseman. Kawan-kawan aku dapat hospital lain serata Malaysia. Walaupun ada sindiran sinis daripada doktor senior bahawa Russian medical graduates tidak kompeten, I adapted surprisingly better than expected. Aku ikut saja sistem yg ada, belajar betul-betul mana yg aku tak tahu. Ada lah jugak sedikit air mata 2-3 bulan pertama... (Sindiran doktor tak kompeten ni bukan kena pada Russian medical graduates saja, ada pakar perubatan dari UK pun disindir tidak kompeten. Walhal ia hanyalah kerana graduan luar negara masih tak biasa dengan sistem Malaysia). Aku habis housemanship dua tahun tepat, tak perlu extend mana-mana posting, takde amik MC pun.

11. Kawan-kawan aku yg bijak pandai dari medical school yg graduate dengan ijazah merah (red diplome), mereka didapati tidak pandai menguruskan stress di tempat kerja (bukan semua). Ada yg psikotik, ada yg meroyan hari-hari, ada yg terus berhenti masa posting pertama, ada yg kena extend lama gila di dalam satu posting sebab kurang kompeten. Ada yg masih tak pandai buat prosedur asas seperti intubasi, short & long CVL insertion, chest tube insertion, abdominal tap sebagainya... Ya, mereka ni budak bijak tau! Masa tu aku sangat bersyukur jadi budak average with good stress management.

12. Jadi alkisahnya lepas habis 4 tahun compulsory service sebagai MO di Kementerian Kesihatan, aku pun quit dan jadi agen takaful full time. Ramai orang menyangka aku quit jadi doktor sebab aku stress kerja doktor. I was actually quite enjoying it. Cuma perlu ingat, berhenti kerja untuk menceburi profession lain adalah satu keputusan yg besar. Kalau kau ada 'single factor' saja sebagai penyebab tukar kerja memang bodoh. Bertukar kerja perlu multifactorial, perlu ada push and pull factors.

13. Banyak sebab aku masuk bisnes takaful & unit trust ni - antaranya dapat membantu rakan menguruskan kewangan mereka, menasihat cara berhikmah, belajar berdiplomasi, belajar menang sikit mengalah sikit, belajar komunikasi, belajar networking & meningkatkan daya leverage. Kesannya sangat positif ke atas aku - financial freedom, time freedom, freedom of movement. Travel the world selalu. Alhamdulillah syukur.

14. Yalah, awal-awal dulu mesti ibubapa tak setuju, belajar teruk-teruk kerja elok jadi doktor pastu nak jadi agen takaful... gila ke apa?! Tapi aku dah kira risiko vs pulangan, aku dah buat roadmap dan strategi, aku dah ada vision untuk dicapai 5-10 tahun. Lama-lama diorang ok jugak akhirnya. Perjalanan hidup daripada SPM sampai sekarang ni, aku tak pernah menyesal. Whatever good or bad thing happened to me for the past 14 years, it needed to happen. It was really humbling but that's why I could make tough decisions to be where I am now.

15. Senang kata beginilah kesimpulannya. Apa-apa yg kau capai dalam SPM atau Universiti tidak menentukan kejayaan & kebahagiaan dalam hidup. As you grow, your priorities differ. Apa-apa bidang yg kau masuk, kena sentiasa ada semangat nak belajar. Semua ni continuous learning process, belajar sehingga hujung nyawa. When you stop learning, it's a sign you're dying (dying inside or dying from the business itself)

16. Aku bukan bangga sangat jadi doktor. Title doktor perubatan tu penuh tanggungjawab yg berat sehinggakan kalau boleh tak mahu dikenali sebagai doktor perubatan. Ramai yg cuba menggelarkan aku doktor takaful, doktor travel, doktor duit, doktor insurans, dan sebagainya (untuk tujuan pemasaran) tapi aku tak selesa gunakan title itu. Orang panggil aku doctor pun aku rasa janggal, kerana aku bukan doktor perubatan lagi dah. Memang berprestij jadi seorang doktor, but it comes with a great responsibility.

17. Budak pandai tak semestinya perlu jadi doktor, samada doktor perubatan atau PhD. Banyak lagi field of knowledge yg memerlukan budak pandai. Kalau semua budak pandai masuk jadi doktor, jenuh punah habis negara terchinta ini kalau bidang politik, ekonomi, pentadbiran dikuasai golongan tak berapa pandai!

18. Demikianlah konfesi seorang budak pandai SPM straight A, belajar teruk beruk jadi doktor pastu last-last jadi agen takaful jugak akhirnya... dan lama juga aku menduda 😂😂😂